SK Úradný vestník Európskej únie L 109/1

Právny účinok podľa medzinárodného práva verejného majú iba originálne texty EHK OSN. Status tohto predpisu a dátum nadobudnutia jeho platnosti je potrebné overiť v poslednom znení dokumentu EHK OSN o statuse TRANS/WP.29/343, ktorý je k dispozícii na internetovej stránke:

http://www.unece.org/trans/main/wp29/wp29wgs/wp29gen/wp29fdocstts.html

Predpis Európskej hospodárskej komisie Organizácie Spojených národov (EHK OSN) č. 16 – Jednotné ustanovenia na účely typového schvaľovania:

I. bezpečnostných pásov, zadržiavacích systémov, detských zadržiavacích systémov a detských zadržiavacích systémov ISOFIX pre cestujúcich v motorových vozidlách

II. vozidiel vybavených bezpečnostnými pásmi, signalizátormi nezapnutého bezpečnostného pásu, zadržiavacími systémami, detskými zadržiavacími systémami, detskými zadržiavacími systémami ISOFIX a detskými zadržiavacími systémami typu i-Size [2018/629]

Obsahuje celý platný text vrátane:

dodatku 2 k sérii zmien 07 – dátum nadobudnutia platnosti: 19. júla 2018

OBSAH

PREDPIS

1. Rozsah pôsobnosti

2. Vymedzenie pojmov

3. Žiadosť o typové schválenie

4. Označenia

5. Typové schválenie

6. Špecifikácie

7. Skúšky

8. Požiadavky týkajúce sa montáže vo vozidle

9. Zhoda výroby

10. Sankcie v prípade nezhody výroby

11. Úpravy typu vozidla, bezpečnostného pásu alebo zadržiavacieho systému a rozšírenie jeho schválenia

12. Definitívne zastavenie výroby

13. Návod

14. Názvy a adresy technických služieb zodpovedných za vykonávanie skúšok typového schvaľovania a názvy a adresy schvaľovacích úradov

15. Prechodné ustanovenia

PRÍLOHY

1A Oznámenie týkajúce sa udelenia, rozšírenia, zamietnutia alebo odňatia schválenia alebo definitívneho zastavenia výroby typu vozidla vzhľadom na bezpečnostný pás podľa predpisu č. 16

1B Oznámenie týkajúce sa udelenia, rozšírenia, zamietnutia alebo odňatia schválenia alebo definitívneho zastavenia výroby typu bezpečnostného pásu alebo zadržiavacieho systému pre dospelých cestujúcich v motorových vozidlách podľa predpisu č. 16

2 Usporiadanie značiek typového schválenia

3 Schéma zariadenia na skúšanie odolnosti mechanizmu navíjača

4 Schéma zariadenia na skúšanie blokovania navíjačov s núdzovým blokovaním

5 Schéma zariadenia na skúšanie odolnosti proti prachu

6 Opis vozíka, sedadla, kotviacich úchytiek a brzdiaceho zariadenia

7 Opis figuríny

8 Opis krivky spomalenia alebo zrýchlenia vozíka ako funkcie času

9 Návod

10 Skúška spoločnej pracky

11 Skúška odierania a mikropreklzu

12 Korózna skúška

13 Poradie skúšok

14 Kontrola zhody výroby

15 Postup určovania bodu „H“ a skutočného uhla trupu pre miesta na sedenie v motorových vozidlách

16 Montáž bezpečnostných pásov s uvedením typov pásov a typov navíjačov

17 Požiadavky na montáž bezpečnostných pásov a zadržiavacích systémov pre dospelých cestujúcich v motorových vozidlách na sedadlách smerujúcich dopredu a na montáž detských zadržiavacích systémov ISOFIX a detských zadržiavacích systémov typu i-Size

18 Skúšky signalizátora nezapnutého bezpečnostného pásu

1. ROZSAH PÔSOBNOSTI

Tento predpis sa vzťahuje na:

1.1. vozidlá kategórií M, N, O, L2, L4, L5, L6, L7 a T (1) vzhľadom na montáž bezpečnostných pásov a zadržiavacích systémov, ktoré sú určené na samostatné používanie, t. j. ako jednotlivé zariadenia, osobami dospelého vzrastu, ktoré sedia na sedadlách smerujúcich dopredu, dozadu alebo bokom;

1.2. bezpečnostné pásy a zadržiavacie systémy, ktoré sú určené na samostatné používanie, t. j. ako jednotlivé zariadenia, osobami dospelého vzrastu, ktoré sedia na sedadlách smerujúcich dopredu, dozadu alebo bokom a sú určené na montáž vo vozidlách kategórií M, N, O, L2, L4, L5, L6, L7 a T (1);

1.3. vozidlá kategórií M1 a N1 (1) vzhľadom na montáž detských zadržiavacích systémov, detských zadržiavacích systémov ISOFIX a detských zadržiavacích systémov typu i-Size;

1.4. všetky miesta na sedenie vo vozidlách kategórií M a N vybavené bezpečnostným pásom, pokiaľ ide o signalizátor nezapnutého bezpečnostného pásu;

1.5. na žiadosť výrobcu sa takisto uplatňuje na montáž detských zadržiavacích systémov a detských zadržiavacích systémov ISOFIX určených na montáž vo vozidlách kategórií M2 a M3 (1);

1.6. na žiadosť výrobcu sa takisto uplatňuje na bezpečnostné pásy určené na montáž na sedadlách smerujúcich bokom vo vozidlách kategórie M3 [triedy II, III a B (1)];

1.7. na žiadosť výrobcu sa takisto uplatňuje na montáž detských zadržiavacích systémov typu i-Size, v prípade, že sú miesta na sedenie typu i-Size definované výrobcom vozidla.

2. VYMEDZENIE POJMOV

2.1. Bezpečnostný pás (sedadlový pás, pás)

Súprava popruhov so zabezpečovacou prackou, nastavovacími zariadeniami a pripevňovacími kovaniami, ktorá sa dá ukotviť vo vnútri motorového vozidla a ktorá má znížiť riziko poranenia používateľa v prípade nárazu alebo prudkého spomalenia vozidla obmedzením pohyblivosti tela používateľa. Takáto súprava sa všeobecne nazýva „súprava pásu“, pričom tento pojem zahŕňa aj všetky zariadenia na absorpciu energie alebo na navíjanie pásu.

Takáto súprava sa môže skúšať a môže byť schválená ako súprava bezpečnostných pásov alebo ako zadržiavací systém.

2.1.1. Brušný pás

Dvojbodový pás, ktorý prechádza cez prednú časť panvovej oblasti používateľa.

2.1.2. Ramenný pás

Pás, ktorý prechádza diagonálne cez prednú časť hrudníka od bedra k protiľahlému ramenu.

2.1.3. Trojbodový pás

Pás, ktorý je v podstate kombináciou brušného a ramenného pásu.

2.1.4. Pás typu S

Súprava pásov iných ako trojbodový pás alebo brušný pás.

2.1.5. Postrojový pás

Súprava pásov typu S pozostávajúca z brušného pásu a ramenných popruhov; postrojový pás môže zahŕňať ďalšiu súpravu rozkrokových popruhov.

2.2. Typ pásov

Pásy rôznych „typov“ sú pásy, ktoré sa navzájom podstatne odlišujú, pričom rozdiely sa môžu týkať najmä:

2.2.1. pevných častí (pracka, pripevňovacie kovania, navíjač atď.);

2.2.2. materiálu, väzby tkaniny, rozmerov a farby popruhov alebo

2.2.3. geometrie súpravy pásu.

2.3. Popruh

Pružná časť určená na zadržanie tela a prenos sily na kotviace úchytky pásu.

2.4. Pracka

Rýchlo sa otvárajúce zariadenie umožňujúce používateľovi, aby bol zadržiavaný pásom. Pracka, s výnimkou pracky postrojového pásu, môže zahŕňať nastavovacie zariadenie.

2.5. Nastavovacie zariadenie pásu

Zariadenie umožňujúce nastaviť pás podľa požiadaviek jednotlivých používateľov a podľa polohy sedadla. Nastavovacie zariadenie môže byť súčasťou pracky alebo navíjača, alebo akejkoľvek inej časti bezpečnostného pásu.

2.6. Predpínacie zariadenie

Dodatočne montované alebo integrované zariadenie, ktoré napína popruh bezpečnostného pásu tak, aby sa pri náraze zmenšila vôľa pásu.

2.7. „Referenčná oblasť“ je priestor medzi dvoma vertikálnymi pozdĺžnymi rovinami vzdialenými od seba 400 mm a symetrickými vzhľadom na bod H, ktoré sú vymedzené rotáciou zariadenia na skúšanie makety hlavy z vertikálnej polohy do horizontálnej polohy podľa opisu v prílohe 1 k predpisu č. 21. Zariadenie sa musí umiestniť podľa opisu v uvedenej prílohe k predpisu č. 21 a nastaviť na maximálnu dĺžku 840 mm.

2.8. „Súprava airbagov“ je zariadenie namontované v motorových vozidlách ako doplnok k bezpečnostným pásom a zadržiavacím systémom, t. j. systém, ktorý pomocou kompresie plynu obsiahnutého v ňom automaticky pri prudkom náraze vozidla nafúkne pružný vankúš, ktorý má obmedziť intenzitu dotyku jednej alebo viacerých častí tela cestujúceho vo vozidle s priestorom pre cestujúcich. Žiadny z takýchto nafúknutých vankúšov sa nepovažuje za pevnú súčasť.

2.9. „Airbag pre cestujúcich“ je súprava airbagov určená na ochranu cestujúceho(-cich) na sedadlách iných ako sedadlo vodiča v prípade čelnej zrážky.

2.10. „Detské zadržiavacie zariadenie“ je bezpečnostné zariadenie definované v predpise č. 44 alebo predpise č. 129.

2.11. „Smerujúce dozadu“ je smerujúce opačným smerom, ako je bežný smer jazdy vozidla.

2.12. Pripevňovacie kovania

Časti súpravy pásu vrátane potrebných zaisťovacích prvkov, ktoré umožňujú pripevniť pás ku kotviacim úchytkám pásov.

2.13. Zariadenie na pohlcovanie energie

Zariadenie určené na rozptyľovanie energie nezávisle od popruhu alebo spoločne s ním, ktoré tvorí súčasť súpravy pásu.

2.14. Navíjač

Zariadenie na uloženie časti alebo celého popruhu bezpečnostného pásu.

2.14.1. Navíjač bez blokovania (typ 1)

Navíjač, z ktorého sa pôsobením malej vonkajšej sily vytiahne popruh do celej svojej dĺžky a ktorý neumožňuje nastavenie dĺžky vytiahnutého popruhu.

2.14.2. Navíjač s ručným odblokovaním (typ 2)

Navíjač, ktorý musí používateľ ručne odblokovať, aby sa dosiahla požadovaná dĺžka popruhu, a ktorý sa automaticky zablokuje, keď táto činnosť prestane.

2.14.3. Navíjač s automatickým blokovaním (typ 3)

Navíjač, ktorý umožňuje vytiahnutie popruhu na požadovanú dĺžku a ktorý po zapnutí pracky automaticky prispôsobí popruh používateľovi. Bez úmyselného zásahu používateľa nie je ďalšie vytiahnutie popruhu možné.

2.14.4. Navíjač s núdzovým blokovaním (typ 4)

Navíjač, ktorý pri bežných jazdných podmienkach neobmedzuje voľnosť pohybu používateľa bezpečnostného pásu. Takéto zariadenie má prvky na nastavovanie dĺžky, ktoré automaticky prispôsobia popruh používateľovi, a blokovací mechanizmus, ktorý sa v prípade núdze uvedie do činnosti:

2.14.4.1. pri spomalení vozidla (jednotlivá citlivosť);

2.14.4.2. pri kombinácii spomalenia vozidla, odvíjania popruhu alebo akýchkoľvek iných automatických prostriedkov (viacnásobná citlivosť).

2.14.5. Navíjač s núdzovým blokovaním s vyšším prahom reakcie (typ 4N)

Navíjač typu vymedzeného v bode 2.14.4, ktorý však má osobitné vlastnosti, pokiaľ ide o použitie vo vozidlách kategórií M2, M3, N1, N2 a N3 (2).

2.14.6. Zariadenie na výškové nastavenie pásu

Zariadenie umožňujúce nastaviť výšku hornej slučky pásu (priamo spojenej s vozidlom alebo pevnou konštrukciou sedadla) podľa požiadaviek jednotlivých používateľov a polohy sedadla. Takéto zariadenie sa môže považovať za súčasť pásu alebo za súčasť kotviacej úchytky pásu.

2.14.7. „Pružné zariadenie na výškové nastavenie pásu na ramene“

Zariadenie na prispôsobenie výšky pásu na ramene konkrétnemu používateľovi, v prípade ktorého nie je nastavovacia časť priamo spojená s konštrukciou vozidla (napr. stĺpikom) alebo sedadla (napr. pevnou konštrukciou sedadla), ale nastavenie ramennej časti sa:

a) uskutočňuje posunom po pružnej konštrukcii a

b) neprekáža smeru pohybu brušného pásu.

2.15. Kotviace úchytky pásu

Časti konštrukcie vozidla, konštrukcie sedadla alebo ktorejkoľvek inej časti vozidla, ku ktorým sa pripevňujú súpravy bezpečnostných pásov.

2.16. Typ vozidla z hľadiska bezpečnostných pásov a zadržiavacích systémov

Kategória motorových vozidiel, ktoré sa nelíšia z takých zásadných hľadísk, ako sú rozmery, tvar a materiály komponentov konštrukcie vozidla, konštrukcie sedadiel alebo ktorejkoľvek inej časti vozidla, ku ktorej sa pripevňujú bezpečnostné pásy a zadržiavacie systémy.

2.17. Zadržiavací systém

Systém pre konkrétny typ vozidla alebo typ definovaný výrobcom vozidla a schválený technickou službou, pozostávajúci zo sedadla a pásu pripevneného k vozidlu vhodným spôsobom a takisto zo všetkých dodatočných prvkov, ktoré sú poskytnuté na účely zníženia rizika poranenia používateľa v prípade prudkého spomalenia vozidla obmedzením pohyblivosti tela používateľa.

2.18. Sedadlo

Konštrukcia, ktorá môže, ale nemusí byť neoddeliteľnou súčasťou konštrukcie vozidla, ktorá zahŕňa čalúnenie a je určená na sedenie jednej dospelej osoby. Tento pojem sa vzťahuje na jednotlivé sedadlo, ako aj na časť lavicového sedadla určenú na sedenie jednej osoby.

2.18.1. „Predné sedadlo pre cestujúcich“ je každé sedadlo, ktorého „najprednejšia poloha bodu H“ leží vo vertikálnej priečnej rovine prechádzajúcej bodom R vodiča alebo pred ňou.

2.18.2. „Sedadlo smerujúce dopredu“ je sedadlo, ktoré sa môže používať, keď je vozidlo v pohybe, a ktoré smeruje do prednej časti vozidla takým spôsobom, že vertikálna rovina symetrie sedadla tvorí s vertikálnou rovinou symetrie vozidla uhol menší než + 10° alebo – 10°.

2.18.3. „Sedadlo smerujúce dozadu“ je sedadlo, ktoré sa môže používať, keď je vozidlo v pohybe, a ktoré smeruje do zadnej časti vozidla takým spôsobom, že vertikálna rovina symetrie sedadla tvorí s vertikálnou rovinou symetrie vozidla uhol menší než + 10° alebo – 10°.

2.18.4. „Sedadlo smerujúce bokom“ je sedadlo, ktoré sa môže používať, keď je vozidlo v pohybe, a ktoré smeruje k boku vozidla takým spôsobom, že vertikálna rovina symetrie sedadla tvorí s vertikálnou rovinou symetrie vozidla uhol 90° (± 10°).

2.19. Skupina sedadiel

Je buď sedadlo lavicového typu alebo samostatné sedadlá, ktoré sú však usporiadané veľa seba, (t. j. tak, že predné kotviace úchytky jedného z týchto sedadiel sú v jednej rovine s prednými alebo zadnými kotviacimi úchytkami druhého sedadla alebo sa nachádzajú medzi kotviacimi úchytkami druhého sedadla) a poskytujú jedno alebo viac miest na sedenie pre dospelé osoby.

2.20. Lavicové sedadlo

Je úplná konštrukcia sedadla vrátane čalúnenia, ktorá je určená na sedenie viac ako jednej dospelej osoby.

2.21. Nastavovací systém sedadla

Je úplné zariadenie, pomocou ktorého je možné sedadlo alebo jeho časti nastaviť do polohy vyhovujúcej tvaru tela sediacej osoby; toto zariadenie môže predovšetkým umožňovať:

2.21.1. pozdĺžny posun;

2.21.2. výškový posun;

2.21.3. uhlový posun.

2.22. Ukotvenie sedadla

Je systém zaistenia súpravy sedadla ku konštrukcii vozidla vrátane dotknutých častí konštrukcie vozidla.

2.23. Typ sedadla

Je kategória sedadiel, ktoré sa nelíšia z takých zásadných hľadísk ako:

2.23.1. tvar, rozmery a materiály konštrukcie sedadla;

2.23.2. typy a rozmery systémov nastavenia blokovania sedadla a blokovacích systémov;

2.23.3. typ a rozmery kotviacich úchytiek pásov na sedadle, ukotvenie sedadla a dotknutých častí konštrukcie vozidla.

2.24. Systém posunu sedadla

Zariadenie, pomocou ktorého je možné vykonať uhlový alebo pozdĺžny posuv sedadla alebo jednej z jeho častí bez pevnej medzipolohy (aby sa uľahčil prístup pre cestujúcich).

2.25. Systém blokovania sedadla

Zariadenie, ktoré zabezpečuje udržiavanie sedadla a jeho častí v ľubovoľnej polohe používania.

2.26. Zapustené tlačidlo na uvoľnenie pracky

Také tlačidlo na otvorenie pracky, ktoré neumožňuje otvorenie pracky pomocou gule s priemerom 40 mm.

2.27. Nezapustené tlačidlo na uvoľnenie pracky

Také tlačidlo na otvorenie pracky, ktoré umožňuje otvorenie pracky pomocou gule s priemerom 40 mm.

2.28. Zariadenie na znižovanie napnutia

Zariadenie, ktoré je zabudované v navíjači a po upevnení bezpečnostného pásu automaticky znižuje napnutie popruhu. Po odopnutí bezpečnostného pásu sa takéto zariadenie automaticky vypne.

2.29. „ISOFIX“ je systém na pripojenie detských zadržiavacích systémov k vozidlám, ktorý pozostáva z dvoch pevných kotviacich úchytiek na vozidle, dvoch zodpovedajúcich pevných ukotvení na detskom zadržiavacom systéme a z prostriedku na zamedzenie rotácii detského zadržiavacieho systému okolo vlastnej osi.

2.30. „Detský zadržiavací systém ISOFIX“ je detský zadržiavací systém spĺňajúci požiadavky predpisu č. 44 alebo predpisu č. 129, ktorý musí byť pripevnený k systému kotviacich úchytiek ISOFIX spĺňajúcemu požiadavky predpisu č. 14 alebo predpisu č. 145.

2.31. „Miesto upevnenia ISOFIX“ je miesto, ktoré umožňuje namontovať:

a) univerzálny detský zadržiavací systém ISOFIX smerujúci dopredu podľa definície v predpise č. 44;

b) alebo polouniverzálny detský zadržiavací systém ISOFIX smerujúci dopredu podľa definície v predpise č. 44;

c) alebo polouniverzálny detský zadržiavací systém ISOFIX smerujúci dozadu podľa definície v predpise č. 44;

d) alebo polouniverzálny detský zadržiavací systém ISOFIX smerujúci bokom podľa definície v predpise č. 44;

e) alebo detský zadržiavací systém ISOFIX pre špecifické vozidlo podľa definície v predpise č. 44;

f) alebo detský zadržiavací systém typu i-Size podľa definície v predpise č. 129;

g) alebo detský zadržiavací systém ISOFIX pre špecifické vozidlo podľa definície v predpise č. 129.

2.32. „Systém kotviacich úchytiek ISOFIX“ je systém pozostávajúci z dvoch dolných kotviacich úchytiek ISOFIX, ktorý spĺňa požiadavky predpisu č. 14 alebo predpisu č. 145 a je určený na pripevnenie detského zadržiavacieho systému ISOFIX spolu so zariadením na zamedzenie rotácii.

2.33. „Dolná kotviaca úchytka ISOFIX“ je jedna pevná vodorovná okrúhla tyč s priemerom 6 mm, ktorá vystupuje z konštrukcie vozidla alebo sedadla a slúži na namontovanie a obmedzenie pohybu detského zadržiavacieho systému ISOFIX pomocou ukotvení ISOFIX.

2.34. „Zariadenie na zamedzenie rotácii“:

a) zariadenie na zamedzenie rotácii univerzálneho detského zadržiavacieho systému ISOFIX pozostáva z horného popruhu ISOFIX;

b) zariadenie na zamedzenie rotácii polouniverzálneho detského zadržiavacieho systému ISOFIX pozostáva buď z horného popruhu, prístrojovej dosky vozidla, alebo z podpernej nohy určenej na zamedzenie rotácii zadržiavacieho systému pri čelnom náraze;

c) zariadenie na zamedzenie rotácii detského zadržiavacieho systému typu i-Size pozostáva buď z horného popruhu, alebo z podpernej nohy určenej na zamedzenie rotácii zadržiavacieho systému pri čelnom náraze;

d) v prípade detských zadržiavacích systémov ISOFIX, typu i-Size, univerzálnych a polouniverzálnych, sedadlo vozidla samo osebe nepredstavuje zariadenie na zamedzenie rotácii.

2.35. „Kotviaca úchytka horného popruhu ISOFIX“ je prvok spĺňajúci požiadavky predpisu č. 14 alebo predpisu č. 145 (napr. tyč), umiestnený v predpísanej oblasti, určený na pripojenie svorky remeňa horného popruhu ISOFIX a prenesenie jeho zadržiavacej sily na konštrukciu vozidla.

2.36. „Vodiace zariadenie“ je zariadenie, ktoré má slúžiť na uľahčenie zapojenia detského zadržiavacieho systému ISOFIX osobou vykonávajúcou jeho montáž tým, že fyzicky navedie ukotvenia ISOFIX na detskom zadržiavacom systéme ISOFIX tak, aby boli správne zarovnané s dolnými kotviacimi úchytkami ISOFIX.

2.37. „Prostriedok označenia ISOFIX“ je niečo, čo informuje osobu, ktorá chce vykonať montáž detského zadržiavacieho systému ISOFIX o miestach upevnenia ISOFIX vo vozidle a o mieste upevnenia každého zodpovedajúceho systému kotviacich úchytiek ISOFIX.

2.38. „Fixačný prostriedok detského zadržiavacieho zariadenia“ (CRF) je prostriedok podľa jedného z fixačných prostriedkov ISOFIX vymedzených v bode 4 doplnku 2 k prílohe 17 k tomuto predpisu, a najmä prostriedok, ktorého rozmery sú uvedené na obrázkoch 1 až 8 v už uvedenom bode 4. Tieto fixačné prostriedky detského zadržiavacieho zariadenia (CRF) sa v tomto predpise používajú na zistenie tried veľkostí detských zadržiavacích systémov ISOFIX podľa obrysových rozmerov uvedených v predpise č. 44 alebo predpise č. 129, ktoré sa môžu umiestniť na miestach upevnenia ISOFIX vo vozidle. Jeden z týchto CRF nazývaný ISO/F2, ktorý je opísaný na obrázku 2 už spomínaného bodu 4, sa okrem toho používa v predpise č. 14 alebo predpise č. 145 na zistenie polohy akéhokoľvek systému kotviacich úchytiek ISOFIX a možnosti prístupu k nemu.

Môže sa použiť aj prostriedok podľa jedného z dvoch fixačných prostriedkov zvýšeného sedadla uvedených v doplnku 5 k prílohe 17 tohto predpisu, a to najmä taký, ktorého rozmery sú uvedené na obrázkoch 2 a 3 doplnku 5 k prílohe 17. Tieto fixačné prostriedky sa v tomto predpise používajú na zistenie obrysových rozmerov veľkosti zvýšeného sedadla uvedených v predpise č. 129, ktoré sa môžu prípadne umiestniť na miestach na sedenie vo vozidle.

2.39. „Posudzovaný objem na montáž podpernej nohy zariadenia typu i-Size“ je objem, ktorý zabezpečuje priestorovú a geometrickú kompatibilitu medzi podpernou nohou detského zadržiavacieho systému typu i-Size a miestom na sedenie typu i-Size vo vozidle.

2.40. „Miesto na sedenie typu i-Size“ je miesto na sedenie, ak je definované výrobcom vozidla, ktoré je určené na umiestnenie detských zadržiavacích systémov typu i-Size podľa predpisu č. 129 a spĺňa požiadavky stanovené v tomto predpise.

2.41. „Signalizátor nezapnutého bezpečnostného pásu“ je systém, ktorý má upozorniť vodiča, že niektorý z cestujúcich nepoužíva bezpečnostný pás. Systém sa skladá z detekcie nezapnutého bezpečnostného pásu a dvoch úrovní výstrahy vodiča: výstrahy prvej úrovne a výstrahy druhej úrovne.

2.42. „Vizuálna výstraha“ je výstraha pomocou vizuálneho signálu (svietenie, blikanie alebo vizuálne zobrazenie symbolu alebo správy).

2.43. „Zvuková výstraha“ je výstraha pomocou zvukového signálu.

2.44. „Výstraha prvej úrovne“ je vizuálna výstraha, ktorá sa aktivuje vtedy, keď sa zapne kľúč zapaľovania alebo hlavný ovládací spínač a bezpečnostný pás ktoréhokoľvek cestujúceho nie je zapnutý. Môže sa pridať aj zvuková výstraha.

2.45. „Výstraha druhej úrovne“ je vizuálna a zvuková výstraha, ktorá sa aktivuje, keď sa vozidlo prevádzkuje v súlade s bodmi 8.4.2.4.1.1 až 8.4.2.4.1.3 s odopnutými bezpečnostnými pásmi ktoréhokoľvek cestujúceho v prednom rade sedadiel a s odopnutými alebo odopínajúcimi sa bezpečnostnými pásmi ktoréhokoľvek cestujúceho v zadnom rade sedadiel.

2.46. „Bezpečnostný pás nie je zapnutý“ je podľa uváženia výrobcu buď, že pracka bezpečnostného pásu ktoréhokoľvek cestujúceho nie je zapnutá alebo že dĺžka popruhu vytiahnutého z navíjača je menšia než dĺžka potrebná na zapnutie pracky pri neobsadenom sedadle v najzadnejšej polohe sedenia.

2.47. „Vozidlo je v bežnej prevádzke“ znamená, že vozidlo sa pohybuje vpred rýchlosťou vyššou ako 10 km/h.

3. ŽIADOSŤ O TYPOVÉ SCHVÁLENIE

3.1. Typ vozidla

3.1.1. Žiadosť o schválenie typu vozidla z hľadiska montáže jeho bezpečnostných pásov a zadržiavacích systémov predkladá výrobca vozidla alebo jeho riadne splnomocnený zástupca.

3.1.2. K žiadosti musia byť v troch vyhotoveniach priložené ďalej uvedené dokumenty, v ktorých sa uvádzajú tieto údaje:

3.1.2.1. výkresy celkovej konštrukcie vozidla vo vhodnej mierke s vyznačením polôh bezpečnostných pásov a podrobné výkresy bezpečnostných pásov a bodov, ku ktorým sa pripevňujú;

3.1.2.2. špecifikáciu použitých materiálov, ktoré môžu ovplyvniť pevnosť bezpečnostných pásov;

3.1.2.3. technický opis bezpečnostných pásov;

3.1.2.4. v prípade bezpečnostných pásov pripevnených ku konštrukcii sedadla sa priloží:

3.1.2.5. podrobný opis typu vozidla z hľadiska konštrukcie sedadiel, ich ukotvení a ich nastavovacích a blokovacích systémov;

3.1.2.6. výkresy sedadiel, ich ukotvení vo vozidle a ich nastavovacích a blokovacích systémov, vo vhodnej mierke a dostatočne podrobné.

3.1.3. Výrobca musí technickej službe vykonávajúcej schvaľovacie skúšky podľa svojej voľby dodať buď vozidlo zodpovedajúce typu vozidla, ktorý sa má schváliť, alebo časti vozidla, ktoré táto technická služba považuje za nevyhnutné na účely skúšania bezpečnostných pásov.

3.2. Typ bezpečnostného pásu

3.2.1. Žiadosť o typové schválenie bezpečnostného pásu predkladá držiteľ obchodnej značky alebo jeho riadne splnomocnený zástupca. V prípade zadržiavacích systémov predkladá žiadosť o typové schválenie zadržiavacieho systému držiteľ obchodnej značky alebo jeho zástupca, prípadne výrobca vozidla, do ktorého sa má tento systém namontovať, alebo jeho zástupca.

3.2.2. K žiadosti sa priloží:

3.2.2.1. technický opis typu pásu, so špecifikovaním použitých popruhov a pevných častí spolu s výkresmi častí z ktorých sa pás skladá; vo výkresoch musí byť vyznačené miesto určené pre schvaľovacie číslo a doplnkové symboly, pokiaľ ide o kružnicu schvaľovacej značky. V opise sa musí uviesť farba modelu predkladaného na schválenie a špecifikovať typ, resp. typy vozidiel, pre ktoré je tento typ pásu určený. V prípade navíjačov sa musia poskytnúť pokyny na montáž snímacieho zariadenia; a v prípade predpínacích zariadení alebo systémov úplný technický opis konštrukcie a činnosti vrátane prípadného snímania s opísaním spôsobu aktivácie a akejkoľvek nevyhnutnej metódy na zabránenie neúmyselnej aktivácii. V prípade zadržiavacieho systému musí opis zahŕňať: výkresy konštrukcie vozidla a konštrukcie sedadla, nastavovacieho systému a pripevňovacích kovaní, vo vhodnej mierke a s vyznačením miest ukotvení sedadiel a kotviacich úchytiek pásov, ako aj výstužných prvkov v dostatočne podrobnej miere; spolu so špecifikáciou použitých materiálov, ktoré môžu mať vplyv na pevnosť ukotvení sedadiel a kotviacich úchytiek pásov; a technický opis ukotvení sedadiel a kotviacich úchytiek pásov. Ak je pás skonštruovaný tak, že jeho upevnenie na konštrukciu vozidla sa vykoná pomocou zariadenia na výškové nastavenie pásu, musí technický opis špecifikovať, či sa toto zariadenie považuje alebo nepovažuje za časť pásu;

3.2.2.2. šesť vzoriek daného typu pásu, z ktorých jedna slúži na referenčné účely;

3.2.2.3. popruh s dĺžkou desať metrov pre každý typ popruhu použitý v danom type pásu;

3.2.2.4. technická služba vykonávajúca schvaľovacie skúšky je oprávnená požadovať ďalšie vzorky.

3.2.3. V prípade zadržiavacích systémov sa technickej službe predkladajú dve vzorky, ktoré môžu zahŕňať dve vzorky pásov požadované podľa bodov 3.2.2.2 a 3.2.2.3, a podľa voľby výrobcu vozidlo, ktoré zodpovedá typu vozidla, ktorý sa má schváliť, alebo časť, resp. časti vozidla považované technickou službou vykonávajúcou schvaľovacie skúšky za nevyhnutné z hľadiska skúšania zadržiavacieho systému.

4. OZNAČENIA

Vzorky typu pásu alebo typu zadržiavacieho systému predložené na schválenie v súlade s ustanoveniami bodov 3.2.2.2, 3.2.2.3 a 3.2.2.4 musia byť jasne a nezmazateľne označené menom výrobcu, jeho iniciálkami alebo obchodným názvom, prípadne jeho značkou.

5. TYPOVÉ SCHVÁLENIE

5.1. K osvedčeniu o typovom schválení sa pripojí osvedčenie v súlade so vzorom špecifikovaným v bode 5.1.1 alebo 5.1.2:

5.1.1. príloha 1A pre žiadosti uvedené v bode 3.1;

5.1.2. príloha 1B pre žiadosti uvedené v bode 3.2.

5.2. Typ vozidla

5.2.1. Ak vozidlo predložené na typové schválenie podľa tohto predpisu spĺňa požiadavky bodu 8 a príloh 15 a 16 k tomuto predpisu, takémuto typu vozidla sa udelí typové schválenie.

5.2.2. Každému schválenému typu sa pridelí schvaľovacie číslo. Jeho prvé dve číslice (v súčasnosti 07, čo zodpovedá sérii zmien 07) označujú sériu zmien predpisu platnú v čase vydania typového schválenia, ktorá zahŕňa najnovšie dôležité technické zmeny. Tá istá zmluvná strana nesmie prideliť rovnaké číslo inému typu vozidla, ako je typ vymedzený v bode 2.16.

5.2.3. Oznámenie o typovom schválení alebo rozšírení, zamietnutí či odňatí typového schválenia, alebo o konečnom zastavení výroby typu vozidla podľa tohto predpisu sa oznamuje stranám dohody z roku 1958, ktoré uplatňujú tento predpis, prostredníctvom formulára, ktorý zodpovedá vzoru uvedenému v prílohe 1A k tomuto predpisu.

5.2.4. Na každé vozidlo, ktoré zodpovedá typu vozidla schválenému podľa tohto predpisu sa na viditeľnom a ľahko prístupnom mieste stanovenom vo formulári typového schválenia pripevní medzinárodná značka typového schválenia, ktorá sa skladá z:

5.2.4.1. písmena „E“ v kružnici, za ktorou nasleduje rozlišovacie číslo krajiny, ktorá typové schválenie udelila (3);

5.2.4.2. čísla tohto predpisu, po ktorom nasleduje písmeno „R“, pomlčka a schvaľovacie číslo umiestnené vpravo od kružnice predpísanej v bode 5.2.4.1.

5.2.5. Ak sa vozidlo zhoduje s typom vozidla schváleným podľa jedného alebo viacerých predpisov pripojených k dohode, v krajine, ktorá udelila schválenie podľa tohto predpisu nie je potrebné zopakovať symbol predpísaný v bode 5.2.4.1; v takomto prípade sa ďalšie čísla a symboly všetkých predpisov, na základe ktorých bolo typové schválenie udelené v krajine, ktorá udelila typové schválenie podľa tohto predpisu, umiestnia vo zvislých stĺpcoch vpravo od symbolu predpísaného v bode 5.2.4.1.

5.2.6. Značka typového schválenia musí byť zreteľne čitateľná a nezmazateľná.

5.2.7. Značka typového schválenia musí byť umiestnená tesne pri štítku údajov o vozidle pripevnenom výrobcom alebo na ňom.

5.3. Typ bezpečnostného pásu

5.3.1. Ak vzorky typu pásu, ktoré sa predkladajú v súlade s ustanoveniami bodu 3.2 spĺňajú požiadavky bodov 4, 5.3 a 6 tohto predpisu, schválenie sa udelí.

5.3.2. Každému schválenému typu sa pridelí schvaľovacie číslo. Jeho prvé dve číslice (v súčasnosti 06, čo zodpovedá sérii zmien 06) označujú sériu zmien predpisu platnú v čase vydania typového schválenia, ktorá zahŕňa posledné závažné technické zmeny. Tá istá zmluvná strana nemôže prideliť rovnaké číslo inému typu pásu alebo zadržiavacieho systému.

5.3.3. Oznámenie o typovom schválení alebo rozšírení, zamietnutí či odňatí schválenia typu pásu alebo zadržiavacieho systému podľa tohto predpisu sa oznamuje zmluvným stranám dohody z roku 1958, ktoré uplatňujú tento predpis, prostredníctvom formulára, ktorý zodpovedá vzoru uvedenému v prílohe 1B k tomuto predpisu.

5.3.4. Okrem značiek predpísaných v bode 4 sa ku každému pásu zhodnému s typom schváleným podľa tohto predpisu upevňujú na vhodnom mieste tieto údaje:

5.3.4.1. medzinárodnú schvaľovaciu značku pozostávajúcu z: 5.3.4.1.1. písmena „E“ v kružnici, za ktorou nasleduje rozlišovacie číslo krajiny, ktorá typové schválenie udelila (4); 5.3.4.1.2. čísla typového schválenia;

5.3.4.2. týchto doplnkových symbolov: 5.3.4.2.1. písmena „A“ v prípade trojbodového pásu, písmena „B“ v prípade brušného pásu a písmena „S“ v prípade pásov špeciálnych typov. 5.3.4.2.2. Symboly uvedené v bode 5.3.4.2.1 sa dopĺňajú o tieto ďalšie označenia: 5.3.4.2.2.1. písmeno „e“ v prípade pásu so zariadením na pohlcovanie energie; 5.3.4.2.2.2. písmeno „r“ v prípade pásu so zabudovaným navíjačom, po ktorom nasleduje symbol (1, 2, 3, 4 alebo 4N) použitého navíjača v súlade s bodom 2.14 tohto predpisu, a písmeno „m“, ak je použitý navíjač navíjačom s núdzovým blokovaním s viacnásobnou citlivosťou; 5.3.4.2.2.3. písmeno „p“ v prípade bezpečnostných pásov s predpínacím zariadením; 5.3.4.2.2.4. písmeno „t“ v prípade bezpečnostného pásu s navíjačom, v ktorom je zabudované zariadenie na znižovania napnutia; 5.3.4.2.2.5. pásy s navíjačom typu 4N musia byť označené aj symbolom pozostávajúcim z prečiarknutého štvorca s vozidlom kategórie M1 označujúcim, že používanie tohto typu navíjača je vo vozidlách tejto kategórie zakázané; 5.3.4.2.2.6 ak je bezpečnostný pás schválený podľa ustanovení bodu 6.4.1.3.3 a bodu 6.4.1.3.4 tohto predpisu, musí byť označený slovom „AIRBAG“ v obdĺžniku. 5.3.4.2.3. Ak je bezpečnostný pás súčasťou zadržiavacieho systému, pred symbolom uvedeným v bode 5.3.4.2.1 sa musí uviesť písmeno „Z“.

5.3.5. V bode 2 prílohy 2 k tomuto predpisu sú uvedené príklady usporiadaní schvaľovacej značky.

5.3.6. Údaje uvedené v bode 5.3.4 musia byť zreteľne čitateľné a nezmazateľné a môžu byť trvalo pripevnené buď pomocou štítku, alebo priameho označenia. Štítok alebo označenie musia byť odolné proti opotrebovaniu.

5.3.7. Štítky uvedené v bode 5.3.6 môže vydať buď schvaľovací úrad, ktorý schválenie udelil, alebo výrobca na základe povolenia takéhoto orgánu.

6. ŠPECIFIKÁCIE

6.1. Všeobecné špecifikácie

6.1.1. Každá vzorka predložená v súlade s bodmi 3.2.2.2, 3.2.2.3 a 3.2.2.4 musí spĺňať špecifikácie stanovené v bode 6 tohto predpisu.

6.1.2. Pás alebo zadržiavací systém musia byť navrhnuté a skonštruované tak, aby v prípade, že sú správne namontované a cestujúci ich riadne používa, bola zabezpečená ich uspokojivá činnosť, a aby znižovali riziko telesného poranenia v prípade nehody.

6.1.3. Usporiadanie popruhov nesmie byť pre používateľa nebezpečné.

6.1.4. Používanie materiálov s vlastnosťami polyamidu 6, pokiaľ ide o zadržiavanie vody, je zakázané vo všetkých mechanických častiach, v prípade ktorých je pravdepodobné, že by takýto jav mal nepriaznivý účinok na ich činnosť.

6.2. Pevné časti

6.2.1. Všeobecné ustanovenia

6.2.1.1. Pevné časti bezpečnostného pásu, ako sú pracky, nastavovacie zariadenia, pripevňovacie kovania a podobne, nesmú mať ostré hrany, ktoré by mohli trením spôsobiť opotrebenie alebo roztrhnutie popruhov.

6.2.1.2. Všetky súčasti súpravy pásu podliehajúce korózii musia byť proti nej vhodne chránené. Po koróznej skúške predpísanej v bode 7.2 nesmú byť na nich voľným okom kvalifikovaného pozorovateľa viditeľné žiadne známky poškodenia, ktoré by mohlo brániť náležitému fungovaniu zariadenia, ani žiadna významná korózia.

6.2.1.3. Pevné časti určené na pohlcovanie energie alebo časti, ktoré majú byť vystavené zaťaženiu alebo ho majú prenášať, nesmú byť krehké.

6.2.1.4. Pevné prvky a časti bezpečnostného pásu vyrobené z plastov musia byť umiestnené a namontované tak, aby neboli počas každodenného používania motorového vozidla náchylné zachytiť sa pod pohyblivým sedadlom alebo vo dverách takéhoto vozidla. Ak ktorýkoľvek z týchto prvkov a ktorákoľvek z častí nespĺňa uvedené podmienky, musia byť podrobené nárazovej skúške za studena, ako je uvedená v bode 7.5.4. Ak budú po vykonaní skúšky na akomkoľvek plastovom kryte alebo držiaku pevného prvku viditeľné akékoľvek trhliny, celá plastová časť sa musí demontovať a zostávajúca súprava sa musí znovu posúdiť z hľadiska jej trvalej bezpečnosti. Ak je zvyšná súprava naďalej bezpečná, alebo ak na nej nie sú viditeľné žiadne trhliny, posúdi sa ďalej z hľadiska požiadaviek na skúšky stanovených v bodoch 6.2.2, 6.2.3 a 6.4.

6.2.2. Pracka

6.2.2.1. Pracka musí byť riešená tak, aby sa vylúčila akákoľvek možnosť nesprávneho používania. To okrem iného znamená, že nesmie byť možné, aby pracka zostala v čiastočne zapnutom stave. Spôsob rozopínania pracky musí byť úplne jasný. Časti pracky, ktoré pravdepodobne prídu do kontaktu s užívateľom, musia predstavovať časť s plochou najmenej 20 cm2 a šírkou najmenej 46 mm, merané v rovine vzdialenej maximálne o 2,5 mm od plochy kontaktu. V prípade praciek postrojového pásu sa uvedená požiadavka považuje za splnenú, ak má plocha kontaktu pracky s telom používateľa veľkosť 20 až 40 cm2.

6.2.2.2. Pracka musí zostať v každej polohe vozidla zapnutá, a to aj keď nie je namáhaná ťahom. Pracka sa nesmie dať rozopnúť neúmyselne, náhodne ani silou menšou ako 1 daN. Pracka sa musí dať ľahko používať a uchopiť; v prípade, keď nie je namáhaná žiadnym ťahom a keď nie je namáhaná ťahom stanoveným v bode 7.8.2, musí byť možné, aby ju používateľ rozopol jediným jednoduchým pohybom jednej ruky v jednom smere; okrem toho, v prípade súprav pásov určených na používanie na predných krajných sedadlách, okrem postrojových pásov, musí tiež existovať možnosť, aby ju používateľ mohol zapnúť jednoduchým pohybom jednej ruky v jednom smere. Pracka sa uvoľní stlačením tlačidla alebo podobného zariadenia. Plocha, ktorá sa stláča, musí mať v skutočne uvoľnenej polohe a pri premietnutí sa do roviny kolmej k počiatočnému smeru pohybu tlačidla tieto rozmery: v prípade zapustených tlačidiel plošnú veľkosť najmenej 4,5 cm2 a šírku najmenej 15 mm; v prípade nezapustených tlačidiel plochu najmenej 2,5 cm2 a šírku najmenej 10 mm. Uvoľňovacia plocha pracky musí mať červenú farbu. Túto farbu nesmie mať žiadna iná časť pracky. Keď je sedadlo obsadené, môže v rámci pracky svietiť červené výstražné svietidlo, pokiaľ sa pri zapnutí bezpečnostného pásu vypne. Svietidlá osvetľujúce pracku v inej než červenej farbe sa pri zapnutí bezpečnostného pásu nemusia vypnúť. Tieto svietidlá nesmú osvetľovať pracku tak, aby bolo ovplyvnené vnímanie červenej farby tlačidla uvoľňujúceho pracku alebo výstražného svietidla.

6.2.2.3. Pracka podrobená skúške v súlade s bodom 7.5.3 musí fungovať normálne.

6.2.2.4. Pracka musí odolať opakovanej manipulácii a pred dynamickou skúškou stanovenou v bode 7.7 sa musí podrobiť 5 000 cyklom rozopínania a zapínania za bežných podmienok používania. V prípade spôn postrojových pásov sa táto skúška môže vykonávať bez toho, aby boli zapnuté všetky jazýčky.

6.2.2.5. Sila potrebná na rozopnutie pracky pri skúške podľa bodu 7.8 nesmie presiahnuť 6 daN.

6.2.2.6. Pevnosť pracky sa skúša podľa bodu 7.5.1 a prípadne podľa bodu 7.5.5. Účinkom ťahu vyvolaného predpísaným zaťažením sa nesmie zlomiť, závažne zdeformovať ani rozopnúť.

6.2.2.7. V prípade praciek, ktoré obsahujú prvok spoločný pre dve súpravy pásov, sa vykonajú aj skúšky pevnosti a rozopínania podľa bodov 7.7 a 7.8, pri ktorých sa časť pracky patriaca k jednej súprave zapne do zodpovedajúcej časti patriacej k druhej súprave, ak je pri používaní možné pracku takto spájať.

6.2.3. Nastavovacie zariadenie pásu

6.2.3.1. Pás sa po jeho založení používateľom musí buď nastaviť samočinne tak, aby používateľovi vyhovoval, alebo musí byť riešený tak, aby ručné nastavovacie zariadenie bolo pre sediaceho používateľa ľahko dostupné a dalo sa pohodlne a ľahko používať. Rovnako musí dovoľovať utiahnutie pásu jednou rukou tak, aby sa prispôsobil telesným rozmerom používateľa a polohe sedadla vo vozidle.

6.2.3.2. Dve vzorky každého nastavovacieho zariadenia pásu sa skúšajú v súlade s požiadavkami bodu 7.3. Preklz popruhu nesmie v prípade žiadnej vzorky nastavovacieho zariadenia presiahnuť 25 mm, pričom súčet posunov všetkých nastavovacích zariadení nesmie presiahnuť 40 mm.

6.2.3.3. Pevnosť všetkých nastavovacích zariadení sa skúša spôsobom opísaným v bode 7.5.1. Účinkom ťahu vyvolaného predpísaným zaťažením sa nesmú zlomiť ani uvoľniť.

6.2.3.4. Pri skúške podľa bodu 7.5.6 nesmie byť sila potrebná na ovládanie ktoréhokoľvek ručného nastavovacieho zariadenia väčšia ako 5 daN.

6.2.4. Pripevňovacie kovania a zariadenia na výškové nastavenie pásu

Pevnosť pripevňovacích kovaní sa skúša podľa bodov 7.5.1 a 7.5.2. Pevnosť zariadení na výškové nastavenie pásu sa skúša podľa bodu 7.5.2 tohto predpisu, pokiaľ sa tieto zariadenia nepodrobili skúške na vozidle podľa predpisu č. 14 (v znení jeho poslednej verzie zmien) vo vzťahu ku kotviacim úchytkám bezpečnostných pásov. Účinkom ťahu vyvolaného predpísaným zaťažením sa nesmú zlomiť ani uvoľniť.

6.2.5. Navíjače

Navíjače sa podrobia skúškam, vrátane skúšok pevnosti predpísaných v bodoch 7.5.1 a 7.5.2, pričom musia spĺňať ďalej uvedené požiadavky. (Tieto požiadavky vylučujú navíjače bez blokovania.)

6.2.5.1. Navíjače s ručným odblokovaním

6.2.5.1.1. Popruh súpravy bezpečnostného pásu vybavenej navíjačom s ručným odblokovaním sa medzi polohami blokovania navíjača nesmie posunúť o viac ako 25 mm.

6.2.5.1.2. Popruh súpravy bezpečnostného pásu sa musí z navíjača s ručným odblokovaním vytiahnuť do 6 mm od konca svojej maximálnej dĺžky, keď sa na popruh v normálnom smere vyťahovania pôsobí ťahom najmenej 1,4 daN a najviac 2,2 daN.

6.2.5.1.3. Popruh sa vytiahne z navíjača a nechá sa opakovane navinúť spôsobom opísaným v bode 7.6.1, kým neprebehne 5 000 cyklov. Navíjač sa následne podrobí koróznej skúške uvedenej v bode 7.2 a skúške odolnosti proti prachu uvedenej v bode 7.6.3. Následne musí úspešne absolvovať ďalších 5 000 cyklov vytiahnutia a navinutia. Po uvedených skúškach musí navíjač fungovať správne a naďalej spĺňať požiadavky bodov 6.2.5.1.1 a 6.2.5.1.2.

6.2.5.2. Navíjače s automatickým blokovaním

6.2.5.2.1. Popruh súpravy bezpečnostného pásu vybavenej navíjačom s automatickým blokovaním sa nesmie medzi polohami blokovania navíjača posunúť o viac ako 30 mm. Po pohybe používateľa pásu smerom dozadu musí popruh zostať vo svojej počiatočnej polohe alebo sa samočinne vrátiť do tejto polohy pri o nasledujúcom pohybe používateľa smerom dopredu.

6.2.5.2.2. Ak je navíjač súčasťou brušného pásu, navíjacia sila popruhu meraná na voľnej dĺžke medzi figurínou a navíjačom v súlade s bodom 7.6.4 nesmie byť menšia ako 0,7 daN.

Ak je navíjač súčasťou zariadenia na zadržiavanie hrudníka, navíjacia sila popruhu pri obdobnom meraní nesmie byť menšia ako 0,1 daN a väčšia ako 0,7 daN.

6.2.5.2.3. Popruh sa vytiahne z navíjača a nechá sa opakovane navinúť spôsobom opísaným v bode 7.6.1, kým neprebehne 5 000 cyklov. Navíjač sa následne podrobí koróznej skúške uvedenej v bode 7.2 a potom skúške odolnosti proti prachu uvedenej v bode 7.6.3. Následne musí úspešne absolvovať ďalších 5 000 cyklov vytiahnutia a navinutia. Po uvedených skúškach musí navíjač fungovať správne a naďalej spĺňať požiadavky bodov 6.2.5.2.1 a 6.2.5.2.2.

6.2.5.3. Navíjače s núdzovým blokovaním

6.2.5.3.1. Ak sa navíjač s núdzovým blokovaním skúša v súlade s bodom 7.6.2, musí spĺňať uvedené podmienky. V prípade jednotlivej citlivosti podľa bodu 2.14.4.1 tohto predpisu platia iba špecifikácie týkajúce sa spomalenia vozidla.

6.2.5.3.1.1. Blokovanie musí nastať, keď spomalenie vozidla dosiahne hodnotu 0,45 g (5) v prípade navíjačov typu 4 alebo 0,85 g v prípade navíjačov typu 4N.

6.2.5.3.1.2. Navíjač sa nesmie zablokovať pri hodnotách zrýchlenia popruhu meraných v smere vyťahovania popruhu menších ako 0,8 g v prípade navíjačov typu 4, alebo menších ako 1,0 g v prípade navíjačov typu 4N.

6.2.5.3.1.3. Nesmie sa zablokovať, keď je jeho snímač v ktoromkoľvek smere odklonený od montážnej polohy stanovenej výrobcom v uhle do 12°.

6.2.5.3.1.4. Navíjač sa musí zablokovať, keď je jeho snímač v ktoromkoľvek smere odklonený od montážnej polohy stanovenej výrobcom v uhle väčšom ako 27° v prípade navíjačov typu 4, alebo 40° v prípade navíjačov typu 4N.

6.2.5.3.1.5. Ak činnosť navíjača závisí od vonkajšieho signálu alebo zdroja energie, musí jeho konštrukcia zabezpečiť, aby sa navíjač pri poruche alebo prerušení takéhoto signálu alebo zdroja energie samočinne zablokovalo. Táto požiadavka však nemusí byť splnená v prípade navíjača s viacnásobnou citlivosťou, za predpokladu, že od vonkajšieho signálu alebo zdroja energie závisí iba jedna citlivosť a porucha signálu alebo zdroja energie sa vodičovi signalizuje opticky a/alebo akusticky.

6.2.5.3.2. Pri skúške podľa bodu 7.6.2 musí navíjač s núdzovým blokovaním a viacnásobnou citlivosťou zahŕňajúcou citlivosť popruhu spĺňať stanovené požiadavky, pričom sa musí zablokovať aj vtedy, keď zrýchlenie popruhu merané v smere odvíjania popruhu nie je menšie ako 3,0 g.

6.2.5.3.3. Pri skúškach podľa bodov 6.2.5.3.1 a 6.2.5.3.2 sa pred zablokovaním navíjača nesmie popruh odvinúť o viac ako 50 mm, pričom sa vychádza z dĺžky uvedenej v bode 7.6.2.1. Pri skúške podľa bodu 6.2.5.3.1.2 sa navíjač nesmie zablokovať dovtedy, kým nebude odvinutých 50 mm popruhu, pričom sa vychádza z dĺžky uvedenej v bode 7.6.2.1.

6.2.5.3.4. Ak je navíjač súčasťou brušného pásu, navíjacia sila popruhu meraná na voľnej dĺžke medzi figurínou a navíjačom v súlade s bodom 7.6.4 nesmie byť menšia ako 0,7 daN.

Ak je navíjač súčasťou zariadenia na zadržiavanie hrudníka, navíjacia sila popruhu pri obdobnom meraní nesmie byť menšia ako 0,1 daN a väčšia ako 0,7 daN, čo však neplatí v prípade pásu vybaveného zariadením na znižovanie napnutia, v prípade ktorého môže byť minimálna navíjacia sila znížená na 0,05 daN len ak je takéto zariadenie v prevádzkovom režime. Ak popruh prechádza cez vodidlo alebo kladku, navíjacia sila sa meria na voľnej dĺžke popruhu medzi figurínou a vodidlom alebo kladkou.

Ak súprava zahŕňa zariadenie, ktoré pri manuálnej alebo automatickej obsluhe bráni úplnému navinutiu popruhu, takéto zariadenie nesmie byť pri posudzovaní týchto požiadaviek v činnosti.

Ak súprava zahŕňa zariadenie na znižovanie napnutia, musí sa opísaná navíjacia sila merať, keď je toto zariadenie v prevádzkovom režime a mimo prevádzkový režim, ak sa tieto požiadavky posudzujú pred skúškami odolnosti podľa bodu 6.2.5.3.5 a po nich.

6.2.5.3.5. Popruh sa vytiahne z navíjača a nechá sa opakovane navinúť spôsobom opísaným v bode 7.6.1, kým neprebehne 40 000 cyklov. Navíjač sa následne podrobí koróznej skúške uvedenej v bode 7.2 a potom skúške odolnosti proti prachu predpísanej v bode 7.6.3. Následne musí úspešne absolvovať ďalších 5 000 cyklov (spolu teda absolvuje 45 000 cyklov).

Ak súprava zahŕňa zariadenie na znižovanie napnutia, uvedené skúšky sa vykonávajú, keď je zariadenie na znižovanie napnutia v prevádzkovom režime a mimo prevádzkového režimu.

Po uvedených skúškach musí navíjač fungovať správne a naďalej spĺňať požiadavky bodov 6.2.5.3.1, 6.2.5.3.3 a 6.2.5.3.4.

6.2.5.4. Navíjače musia po skúške odolnosti podľa bodu 6.2.5.3.5 a bezprostredne po meraní navíjacej sily podľa bodu 6.2.5.3.4 spĺňať nasledujúce dve špecifikácie:

6.2.5.4.1. keď sa navíjače, okrem navíjačov s automatickým blokovaním, skúšajú podľa bodu 7.6.4.2, nesmie medzi hrudníkom a pásom vzniknúť voľný priestor.

6.2.5.4.2. keď je pracka otvorená a jazýček je uvoľnený, musí byť samotný navíjač schopný úplne navinúť popruh.

6.2.6. Predpínacie zariadenie

6.2.6.1. Po koróznej skúške podľa bodu 7.2 musí predpínacie zariadenie (vrátane snímača nárazu pripojeného k zariadeniu pôvodnými zástrčkami, cez ktoré však neprechádza prúd) fungovať normálne.

6.2.6.2. Musí sa overiť, či pri neúmyselnom uvedení zariadenia do činnosti nevzniká riziko telesného poranenia používateľa.

6.2.6.3. V prípade pyrotechnických predpínacích zariadení:

6.2.6.3.1. po kondicionovaní predpínacieho zariadenia podľa bodu 7.9.1 nesmie dôjsť k jeho aktivácii teplom a musí fungovať normálne.

6.2.6.3.2. musia sa prijať preventívne opatrenia, aby sa zabránilo vznieteniu priľahlých horľavých materiálov v dôsledku výronu horúcich plynov.

6.3. Popruhy

6.3.1. Všeobecné ustanovenia

6.3.1.1. Popruhy musia mať také vlastnosti, aby ich tlak na telo používateľa bol rozložený čo najrovnomernejšie na celú ich šírku a aby sa ani pri pôsobení ťahu neskrútili. Popruhy musia mať schopnosť pohlcovať a rozptyľovať energiu. Popruhy musia mať zakončené okraje, ktoré sa používaním nerozstrapkajú.

6.3.1.2. Šírka popruhu vystaveného zaťaženiu 980 daN + 100 – 0 daN nesmie byť menšia než 46 mm. Tento rozmer sa meria podľa skúšky predpísanej v bode 7.4.3 nižšie, pričom stroj sa zastaví pri uvedenom zaťažení (6).

6.3.2. Pevnosť po kondicionovaní pri izbovej teplote a vlhkosti okolia

V prípade dvoch vzoriek popruhov kondicionovaných v súlade s bodom 7.4.1.1 nesmie byť medzné zaťaženie popruhu, stanovené spôsobom predpísaným v bode 7.4.2, menšie ako 1 470 daN. Rozdiel medzi medznými zaťaženiami dvoch vzoriek nesmie prekročiť 10 % hodnoty väčšieho z dvoch nameraných medzných zaťažení.

6.3.3. Pevnosť po špeciálnom kondicionovaní

V prípade dvoch vzoriek popruhov, kondicionovaných podľa niektorého z ustanovení bodu 7.4.1 (okrem bodu 7.4.1.1) nižšie, nesmie byť medzné zaťaženie popruhu menšie ako 75 % priemeru zaťažení stanovených pri skúške uvedenej v bode 6.3.2, ani menšie ako 1 470 daN. Technická služba vykonávajúca tieto skúšky môže jednu alebo viacero z týchto skúšok vynechať, ak by s prihliadnutím na zloženie použitého materiálu alebo už dostupné informácie boli takéto skúšky zbytočné.

6.4. Súprava pásu alebo zadržiavací systém

6.4.1. Dynamická skúška

6.4.1.1. Súprava pásu alebo zadržiavací systém sa podrobia dynamickej skúške podľa bodu 7.7.

6.4.1.2. Dynamická skúška sa vykonáva na dvoch súpravách pásov, ktoré predtým neboli zaťažované, okrem prípadu, keď sú súpravy pásov súčasťou zadržiavacích systémov a dynamická skúška sa musí vykonať na zadržiavacích systémoch určených pre jednu skupinu sedadiel, ktoré predtým neboli zaťažované. Pracky súprav pásov, ktoré sa majú skúšať, musia vyhovovať požiadavkám uvedeným v bode 6.2.2.4. V prípade bezpečnostných pásov s navíjačmi sa musí navíjač podrobiť skúške odolnosti proti prachu uvedenej v bode 7.6.3; okrem toho sa v prípade bezpečnostných pásov alebo zadržiavacích systémov vybavených predpínacím zariadením obsahujúcim pyrotechnické prostriedky musí toto zariadenie podrobiť aj kondicionovaniu špecifikovanému v bode 7.9.1.

6.4.1.2.1. Pásy sa musia podrobiť koróznej skúške opísanej v bode 7.2, po ktorej sa pracky podrobia ďalším 500 cyklom rozopínania a zapínania za bežných podmienok používania.

6.4.1.2.2. Bezpečnostné pásy s navíjačmi sa musia podrobiť buď skúškam opísaným v bode 6.2.5.2, alebo skúškam opísaným v bode 6.2.5.3. Ak bol však navíjač už podrobený koróznej skúške v súlade s ustanoveniami bodu 6.4.1.2.1, táto skúška sa nemusí opakovať.

6.4.1.2.3. V prípade pásu určeného na používanie so zariadením na výškové nastavenie pásu, ako je vymedzené v bode 2.14.6, sa skúška vykonáva so zariadením nastaveným do najmenej vhodnej(-ých) polohy (polôh), zvolenej(-ých) technickou službou zodpovednou za vykonanie skúšky. Avšak:

6.4.1.2.3.1. Ak je zariadenie na výškové nastavenie pásu tvorené kotviacou úchytkou pásu schváleného v súlade s ustanoveniami predpisu č. 14, technická služba zodpovedná za vykonanie skúšok môže podľa vlastného uváženia použiť ustanovenia bodu 7.7.1 nižšie.

6.4.1.2.3.2. Ak je súčasťou pásu pružné zariadenie na výškové nastavenie pásu na ramene, skúša sa ako zadržiavací systém a technická služba zodpovedná za vykonanie skúšok použije ustanovenia bodu 7.7.1, ktoré sa vzťahujú na skúšanie konštrukcie vozidla, na ktorú sa zadržiavací systém bežne montuje.

6.4.1.2.4. V prípade bezpečnostného pásu s predpínacím zariadením sa hodnota minimálneho povoleného posunu podľa bodu 6.4.1.3.2 môže znížiť o polovicu. Na účely tejto skúšky musí byť predpínacie zariadenie v činnosti.

6.4.1.2.5. V prípade bezpečnostného pásu so zariadením na znižovanie napnutia sa takéto zariadenie ešte pred dynamickou skúškou v prevádzkovom režime podrobí skúške odolnosti podľa bodu 6.2.5.3.5. Dynamická skúška sa potom vykoná so zariadením na znižovanie napnutia v prevádzkovom režime.

6.4.1.3. Počas tejto skúšky musia byť splnené tieto požiadavky:

6.4.1.3.1. žiadna časť súpravy pásu ani zadržiavacieho systému, ktorá má vplyv na zadržanie cestujúceho, sa nesmie pretrhnúť a žiadne pracky ani blokovací alebo posunovací systém sa nesmú rozpojiť ani odblokovať a

6.4.1.3.2. posun figuríny vpred musí byť v prípade brušných pásov na úrovni panvy v rozmedzí od 80 do 200 mm. V prípade iných typov pásov musí byť posun vpred na úrovni panvy v rozmedzí od 80 do 200 mm a na úrovni hrudníka v rozmedzí od 100 do 300 mm. V prípade postrojového pásu môžu byť špecifikované minimálne posuny znížené o polovicu. Tieto posuny sú posuny vzhľadom na meracie body zobrazené na obrázku 6 v prílohe 7 k tomuto predpisu.

6.4.1.3.3. V prípade bezpečnostného pásu určeného na používanie na prednom bočnom sedadle chránenom spredu airbagom môže posun referenčného bodu hrudníka prekročiť hodnotu posunu špecifikovanú v bode 6.4.1.3.2, ak jeho rýchlosť pri tejto hodnote neprekračuje 24 km/h.

6.4.1.3.4. V prípade miesta na sedenie iného ako je predné bočné miesto na sedenie, ktoré je spredu chránené airbagom, môže posun referenčného bodu hrudníka prekročiť hodnotu špecifikovanú v bode 6.4.1.3.2, ak jeho rýchlosť pri tejto hodnote neprekračuje 24 km/h pri skúškach vykonávaných s airbagom v prostredí vzťahujúcom sa k vozidlu, vzhľadom na súradnice montážnych a pripevňovacích bodov airbagu.

6.4.1.4. V prípade zadržiavacieho systému:

6.4.1.4.1. Posun referenčného bodu hrudníka môže prekročiť hodnotu špecifikovanú v bode 6.4.1.3.2, ak sa dá buď výpočtom, alebo ďalšou skúškou preukázať, že by žiadna časť trupu ani hlavy figuríny použitej pri dynamickej skúške neprišla do kontaktu so žiadnou pevnou časťou predku vozidla, s týmito výnimkami:

6.4.1.4.1.1. V prípade vodiča je povolený kontakt hrudníka s riadiacou sústavou, ak táto spĺňa požiadavky stanovené v predpise č. 12 a za predpokladu, že ku kontaktu nedôjde pri rýchlosti vyššej ako 24 km/h. Pri tomto posudzovaní sa predpokladá, že sedadlo je v polohách stanovených v bode 7.7.1.5 nižšie.

6.4.1.4.1.2. V prípade ktoréhokoľvek iného cestujúceho nie je povolený kontakt hlavy alebo hrudníka s ktoroukoľvek pevnou časťou vozidla nachádzajúcou sa pred figurínou. Okrem toho nie je povolený ani kontakt hlavy figuríny s jej kolenami. Pri tomto posudzovaní sa predpokladá, že sedadlo skúšanej figuríny a prípadne sedadlo pred figurínou sa nachádza v polohách stanovených v bode 7.7.1.6. Iný ako pevný materiál s pevnosťou < 50 Shore A, s výnimkou nafúknutého vankúša súpravy airbagu definovaného v bode 2.8, sa môže odstrániť, aby sa preukázalo, že zakryté nebo čalúnené pevné časti sa pri skúške nedostanú do kontaktu s hlavou ani hrudníkom figuríny.

6.4.1.4.2. Vo vozidlách, v ktorých sa takéto zariadenia používajú, musia byť posunovacie a blokovacie systémy umožňujúce cestujúcim sediacim na všetkých sedadlách opustiť vozidlo ovládateľné ručne aj po dynamickej skúške.

6.4.1.5. Odchylne od uvedeného, môžu byť v prípade zadržiavacieho systému posuny väčšie, ako sú posuny stanovené v bode 6.4.1.3.2, ak sa vo vzťahu k hornej kotviacej úchytke pripevnenej k sedadlu uplatní výnimka uvedená v bode 7.4 predpisu č. 14.

6.4.2. Pevnosť po kondicionovaní oderom

6.4.2.1. V prípade, že sa obe vzorky kondicionujú v súlade s bodom 7.4.1.6, medza pevnosti sa posúdi podľa bodov 7.4.2 a 7.5. Jeho hodnota sa musí rovnať najmenej 75 % priemerných hodnôt medze pevnosti stanovených počas skúšok na nezodraných popruhoch, pričom nesmie byť menšia, ako je najnižšia záťaž určená pre túto skúšanú položku. Rozdiel medzi hodnotami medze pevnosti oboch vzoriek nesmie byť väčší ako 20 % najvyššej nameranej hodnoty medze pevnosti. V prípade postupov typu 1 a typu 2 sa skúška medze pevnosti vykonáva iba na vzorkách popruhu (bod 7.4.2). V prípade postupu typu 3 sa skúška medze pevnosti vykonáva na popruhu v kombinácii s príslušným kovovým komponentom (bod 7.5).

6.4.2.2. Súčasti súpravy pásu, ktoré sa majú podrobiť skúške odolnosti proti odieraniu, sú uvedené v nasledujúcej tabuľke, pričom typy postupov, ktoré sú pre ne vhodné, sú označené „x“. Pre každý postup sa použije nová vzorka.

Postup 1 Postup 2 Postup 3 Pripevňovacie kovanie — — x Vodidlo alebo kladka — x — Slučka pracky — x x Nastavovacie zariadenie x — x Časti prišité k popruhu — — x Pružné zariadenie na výškové nastavenie pásu na ramene x — —

7. SKÚŠKY

7.1. Použitie vzoriek predložených na schválenie typu pásu alebo zadržiavacieho systému (pozri prílohu 13 k tomuto predpisu)

7.1.1. Na kontrolu pracky, prípadnú skúšku pracky pri nízkej teplote opísanú v bode 7.5.4, skúšku odolnosti pracky, koróznu skúšku pásu, skúšku činnosti navíjača, na dynamickú skúšku a na skúšku rozopnutia pracky po dynamickej skúške sú potrebné dva pásy alebo dva zadržiavacie systémy. Jedna z týchto dvoch vzoriek sa použije na kontrolu pásu alebo zadržiavacieho systému.

7.1.2. Na kontrolu pracky a na skúšku pevnosti pracky, pripevňovacích zariadení, nastavovacích zariadení pásov a prípadne aj navíjačov je potrebný jeden pás alebo zadržiavací systém.

7.1.3. Na kontrolu pracky, skúšku mikropreklzu a skúšku odolnosti proti odieraniu sú potrebné dva pásy alebo zadržiavacie systémy. Skúška činnosti zariadenia na nastavovanie pásu sa vykonáva na jednej z týchto dvoch vzoriek.

7.1.4. Táto vzorka popruhu sa použije na skúšku medze pevnosti popruhu. Časť tejto vzorky sa musí zachovať počas celého obdobia platnosti schválenia.

7.2. Korózna skúška

7.2.1. Úplná súprava bezpečnostného pásu sa umiestni do skúšobnej komory podľa opisu v prílohe 12 k tomuto predpisu. V prípade súpravy zahŕňajúcej navíjač sa popruh odvinie v celej dĺžke okrem 300±3 mm. S výnimkou krátkych prestávok potrebných napríklad na skontrolovanie a doplnenie soľného roztoku musí korózna skúška prebiehať nepretržite počas 50 hodín.

7.2.2. Po skončení koróznej skúšky sa súprava opatrne umyje alebo ponorí do čistej tečúcej vody s teplotou najviac 38 °C, aby sa odstránil prípadný soľný povlak, ktorý sa mohol vytvoriť, a pred kontrolou podľa bodu 6.2.1.2 sa nechá 24 hodín schnúť pri izbovej teplote.

7.3. Skúška mikropreklzu (pozri obrázok 3 v prílohe 11 k tomuto predpisu)

7.3.1. Vzorky, ktoré sa majú predložiť na skúšku mikropreklzu, sa musia minimálne 24 hodín uchovávať v atmosfére s teplotou 20 ± 5 °C a s relatívnou vlhkosťou 65 ± 5 %. Skúška sa vykoná pri teplote v rozmedzí od 15 °C do 30 °C.

7.3.2. Musí sa zabezpečiť, aby voľná časť nastavovacieho zariadenia smerovala na skúšobnej lavici buď nahor, alebo nadol tak, ako vo vozidle.

7.3.3. Na spodný koniec tejto časti popruhu sa pôsobí zaťažením 5 daN. Druhá časť sa vystaví pohybu smerom dopredu a dozadu s celkovou amplitúdou 300 ± 20 mm (pozri obrázok).

7.3.4. Ak má zariadenie voľný koniec, ktorý slúži ako náhradný popruh, nesmie sa žiadnym spôsobom pripevniť alebo pripnúť k časti vystavenej zaťaženiu.

7.3.5. Musí sa zabezpečiť, aby na skúšobnej lavici uvoľnený popruh visel z nastavovacieho zariadenia v tvare konkávnej krivky tak, ako vo vozidle. Zaťaženie 5 daN, ktorým sa pôsobí na skúšobnej lavici, musí byť usmernené vertikálne tak, aby sa zamedzilo kývaniu záťaže a skrúteniu pásu. Pripevňovacie kovanie sa pripevní k zaťaženiu 5 daN tak, ako vo vozidle.

7.3.6. Pred skutočným začiatkom skúšky sa musí vykonať séria 20 cyklov, aby sa ustálil systém samočinného napínania.

7.3.7. Vykoná sa 1 000 cyklov pri frekvencii 0,5 cyklu za sekundu a s celkovou amplitúdou 300 ± 20 mm. Záťažou 5 daN sa pôsobí iba počas času zodpovedajúceho posunu 100 ± 20 mm za každú polperiódu.

7.4. Kondicionovanie popruhov a skúška medzného zaťaženia (statická)

7.4.1. Kondicionovanie popruhov pre skúšku medzného zaťaženia

Vzorky vyrezané z popruhu uvedeného v bode 3.2.2.3 sa kondicionujú takto:

7.4.1.1. Kondicionovanie pri teplote a vlhkosti okolia

Popruh sa kondicionuje v súlade s normou ISO 139 (2005) pri použití štandardnej atmosféry alebo štandardnej alternatívnej atmosféry. Ak sa skúška nevykoná ihneď po kondicionovaní, musí sa vzorka až do začiatku skúšky umiestniť do vzduchotesne uzatvorenej nádoby. Hodnota medzného zaťaženia sa musí stanoviť do piatich minút od vybratia popruhu z kondiciovacej atmosféry alebo z nádoby.

7.4.1.2. Kondicionovanie svetlom

7.4.1.2.1. Uplatňujú sa ustanovenia v odporúčaní ISO 105-B02 (1994/Amd2:2000). Popruh sa vystaví účinkom svetla na čas potrebný na vyblednutie štandardnej modrej č. 7 na odtieň zodpovedajúci číslu 4 na sivej stupnici.

7.4.1.2.2. Po vystavení sa popruh kondicionuje podľa opisu v bode 7.4.1.1. Ak sa skúška nevykoná ihneď po kondicionovaní, musí sa vzorka až do začiatku skúšky umiestniť do vzduchotesne uzatvorenej nádoby. Hodnota medzného zaťaženia sa musí stanoviť do piatich minút od vybratia popruhu z kondicionovacieho zariadenia.

7.4.1.3. Kondicionovanie pri nízkej teplote

7.4.1.3.1. Popruh sa kondicionuje podľa opisu v bode 7.4.1.1.

7.4.1.3.2. Popruh sa následne hodinu a pol ponechá na rovnej ploche v mraziacej komore, v ktorej teplota vzduchu dosahuje hodnotu – 30 ± 5 °C. Následne sa zloží a prehyb zaťaží závažím s hmotnosťou 2 kg, ktoré bolo predtým vychladené na teplotu – 30 °C ± 5 °C. Po 30 minútach od uloženia zaťaženého popruhu v tej istej mraziacej komore sa závažie zloží a do piatich minút od vybratia popruhu z mraziacej komory sa odmeria hodnota medzného zaťaženia.

7.4.1.4. Kondicionovanie pri vysokej teplote

7.4.1.4.1. Popruh sa tri hodiny ponechá vo vyhrievacej komore v atmosfére s teplotou 60 ± 5 °C a s relatívnou vlhkosťou 65 ± 5 %.

7.4.1.4.2. Hodnota medzného zaťaženia sa musí stanoviť do piatich minút po vybratí popruhu z vyhrievacej komory.

7.4.1.5. Vystavenie účinkom vody

7.4.1.5.1. Popruh sa tri hodiny ponechá úplne ponorený v destilovanej vode s teplotou 20 °C ± 5 °C, do ktorej bola pridaná trocha namáčacieho prostriedku. Môže sa použiť akýkoľvek namáčací prostriedok vhodný pre skúšané vlákno.

7.4.1.5.2. Hodnota medzného zaťaženia sa musí stanoviť do 10 minút po vybratí popruhu z vody.

7.4.1.6. Kondicionovanie oderom

7.4.1.6.1. Kondicionovanie oderom sa vykonáva na každom zariadení, v ktorom je popruh v kontakte s niektorou pevnou časťou pásu, s výnimkou všetkých nastavovacích zariadení, kde sa skúškou mikropreklzu (bod 7.3) preukáže, že pás prekĺzne o menej ako polovicu predpísanej hodnoty, pričom v takomto prípade nie je kondicionovanie oderom podľa postupu 1 (7.4.1.6.4.1) potrebné. Pri nastavení na kondicionovacom zariadení sa približne zachová vzájomná poloha popruhu a kontaktnej plochy.

7.4.1.6.2. Vzorky sa kondicionujú podľa opisu v bode 7.4.1.1. Teplota okolia sa počas skúšky odolnosti proti odieraniu musí pohybovať medzi 15 °C a 30 °C.

7.4.1.6.3. Všeobecné podmienky pre každú skúšku odolnosti proti odieraniu sú uvedené v tejto tabuľke.

Zaťaženie daN Frekvencia Hz Počet cyklov Posun mm Postup 1 2,5 0,5 5 000 300 ± 20 Postup 2 0,5 0,5 45 000 300 ± 20 Postup 3 (*1) 0 až 5 0,5 45 000 —

Posun uvedený v piatom stĺpci tejto tabuľky predstavuje veľkosť amplitúdy vratného pohybu pôsobiaceho na popruh.

7.4.1.6.4. Osobitné postupy kondicionovania

7.4.1.6.4.1. Postup 1: v prípadoch, keď popruh preklzáva nastavovacím zariadením.

Na jeden koniec popruhu sa pôsobí stálym zvislým zaťažením 2,5 daN – druhý koniec popruhu sa pripevní k zariadeniu, ktoré dáva popruhu vodorovný vratný pohyb.

Nastavovacie zariadenie sa umiestni na vodorovný popruh tak, aby tento popruh zostal napnutý (pozri obrázok 1 v prílohe 11 k tomuto predpisu).

7.4.1.6.4.2. Postup 2: v prípadoch, keď popruh pri prechode pevnou časťou mení smer.

Počas tejto skúšky musia uhly popruhov zodpovedať obrázku 2 v prílohe 11 k tomuto predpisu.

Počas skúšky sa udržiava stále zaťaženie 0,5 daN.

Ak popruh pri prechode cez pevnú časť mení smer viac než jedenkrát, môže sa zaťaženie 0,5 daN zvýšiť tak, aby sa pri prechode cez danú pevnú časť dosiahol predpísaný 300 mm pohyb popruhu.

7.4.1.6.4.3. Postup 3: v prípadoch, keď je popruh prišitý alebo podobným spôsobom prichytený k niektorej pevnej časti.

Celkový vratný pohyb musí byť 300 ± 20 mm, pričom zaťažením 5 daN sa pôsobí iba počas posunu 100 ± 20 mm na každú polperiódu (pozri obrázok 3 v prílohe 11 k tomuto predpisu).

7.4.2. Skúška medze pevnosti popruhu (statická skúška)

7.4.2.1. Skúška sa zakaždým vykonáva na dvoch nových vzorkách popruhu, ktoré majú dostatočnú dĺžku a sú kondicionované v súlade s ustanoveniami bodu 7.4.1.

7.4.2.2. Každý popruh sa uchytí do čeľustí stroja na skúšanie pevnosti v ťahu. Čeľuste musia byť riešené tak, aby v nich, resp. v ich blízkosti nemohlo dôjsť k pretrhnutiu popruhu. Rýchlosť posuvu musí byť približne 100 mm/min. Na začiatku skúšky musí byť voľná dĺžka skúšobnej vzorky medzi čeľusťami stroja 200 mm ± 40 mm.

7.4.2.3. Ťah sa zväčšuje, až kým sa popruh nepretrhne, pričom sa zaznamená medzné zaťaženie.

7.4.2.4. Ak popruh vykĺzne alebo sa pretrhne v niektorej z čeľustí alebo vo vzdialenosti menšej ako 10 mm od niektorej z nich, skúška je neplatná a musí sa vykonať nová skúška s inou vzorkou.

7.4.3. Šírka pri zaťažení

7.4.3.1. Skúška sa zakaždým vykonáva na dvoch nových vzorkách popruhu, ktoré majú dostatočnú dĺžku a sú kondicionované v súlade s ustanoveniami bodu 7.4.1.

7.4.3.2. Každý popruh sa uchytí do čeľustí stroja na skúšanie pevnosti v ťahu. Čeľuste musia byť riešené tak, aby nemohlo dôjsť k pretrhnutiu popruhu u nich alebo v jeho blízkosti. Rýchlosť posuvu musí byť približne 100 mm/min. Na začiatku skúšky musí byť voľná dĺžka skúšobnej vzorky medzi čeľusťami stroja 200 mm ± 40 mm.

7.4.3.3. Keď zaťaženie dosiahne hodnotu 980 daN + 100 – 0 daN, zariadenie sa zastaví a meranie sa dokončí do 5 sekúnd. Skúška sa musí vykonať oddelene od skúšky ťahom.

7.5. Skúška komponentov súpravy pásu zahŕňajúcej pevné časti

7.5.1. Pracka a nastavovacie zariadenie sa pripoja k zariadeniu na skúšku ťahom časťami súpravy pásu, ku ktorým sú bežne pripevnené, a zaťaženie sa potom zvýši na 980 daN.

V prípade postrojových pásov sa pracka pripojí k skúšobnému zariadeniu popruhmi, ktoré sú upevnené k pracke a jazýčku alebo dvom jazýčkom nachádzajúcim sa približne symetricky ku geometrickému stredu pracky. Ak je pracka alebo nastavovacie zariadenie súčasťou pripevňovacieho kovania alebo spoločnej časti trojbodového pásu, skúša sa spolu s pripevňovacím kovaním v súlade s bodom 7.5.2; to neplatí v prípade navíjačov, ktoré majú v hornej kotviacej úchytke pásu kladku alebo vodidlo popruhu, pričom v tom prípade bude zaťaženie 980 daN a dĺžka popruhu, ktorý zostal navinutý na cievke, bude rovnaká ako dĺžka spôsobená zablokovaním čo možno najbližšie od miesta vo vzdialenosti 450 mm od konca popruhu.

7.5.2. Pripevňovacie kovania a všetky zariadenia na výškové nastavenie pásu sa skúšajú spôsobom uvedeným v bode 7.5.1 vyššie, pri zaťažení 1 470 daN, ktorým sa, s výhradou ustanovení druhej vety bodu 7.7.1, pôsobí za čo najnepriaznivejších podmienok, aké len môžu nastať vo vozidle, v ktorom je pás správne namontovaný. V prípade navíjačov sa skúška vykoná s popruhom úplne odvinutým z cievky.

7.5.3. Dve vzorky úplnej súpravy pásu sa na dve hodiny umiestnia do mraziacej komory s teplotou – 10 °C ± 1 °C. Zodpovedajúce časti pracky sa ihneď po ich vybratí z mraziacej komory ručne zasunú do seba.

7.5.4. Dve vzorky úplnej súpravy pásu sa na dve hodiny umiestnia do mraziacej komory s teplotou – 10 °C ± 1 °C. Skúšané pevné časti a časti z plastov sa následne striedavo poukladajú na rovný pevný oceľový povrch (ktorý bol spoločne so vzorkami uložený v mraziacej komore), ktorý sa položí na vodorovný povrch kompaktného pevného bloku s hmotnosťou najmenej 100 kg a do 30 sekúnd po ich vybratí z mraziacej komory sa na skúšobnú vzorku nechá voľným pádom z výšky približne 300 mm padnúť oceľové závažie s hmotnosťou 18 kg. Nárazová plocha tohto 18 kg závažia musí mať tvrdosť najmenej 45 HRC a vypuklý tvar s priečnym polomerom 10 mm a pozdĺžnym polomerom 150 mm vzhľadom na os závažia. Jedna zo vzoriek sa skúša s osou zakrivenej tyče rovnobežnou s popruhom a druhá vzorka v uhle 90° k popruhu.

7.5.5. Pracky s časťami, ktoré sú spoločné pre dva bezpečnostné pásy, sa zaťažia takým spôsobom, aby sa simulovali podmienky používania vo vozidle so sedadlami nastavenými do strednej polohy. Na každý popruh sa súčasne pôsobí zaťažením 1 470 daN. Smer pôsobenia zaťaženia sa stanoví podľa bodu 7.7.1. Zariadenie vhodné na uvedenú skúšku je zobrazené v prílohe 10 k tomuto predpisu.

7.5.6. Pri skúške ručného nastavovacieho zariadenia sa popruh pri zohľadnení bežných podmienok používania rovnomerne preťahuje cez nastavovacie zariadenia rýchlosťou približne 100 mm/s, pričom maximálna sila sa zmeria po prvých 25 mm pohybu pásu s presnosťou na 0,1 daN. Skúška sa vykoná v oboch smeroch pohybu popruhu cez zariadenie, pričom pred samotným meraním sa popruh podrobí 10 cyklom.

7.6. Ďalšie skúšky pre bezpečnostné pásy s navíjačmi

7.6.1. Odolnosť mechanizmu navíjača

7.6.1.1. Popruh sa počas požadovaného počtu cyklov odvinie a nechá sa navinúť rýchlosťou najviac 30 cyklov za minútu. V prípade navíjačov s núdzovým blokovaním sa popruhom pri každom piatom cykle trhne, aby sa navíjač zablokoval.

Rovnaký počet trhnutí sa vykoná v každej z piatich rôznych polôh odvinutia, konkrétne pri 90, 80, 75, 70 a 65 % z celkovej dĺžky popruhu zostávajúcich na navíjači. Ak je však popruh dlhší ako 900 mm, tieto percentuálne hodnoty sa vzťahujú na posledných 900 mm popruhu, ktoré je možné odvinúť z navíjača.

7.6.1.2. Zariadenie vhodné na skúšky uvedené v bode 7.6.1.1 je zobrazené v prílohe 3 k tomuto predpisu.

7.6.2. Blokovanie navíjačov s núdzovým blokovaním

7.6.2.1. Blokovanie navíjača sa skúša jedenkrát, keď bol popruh odvinutý v celej dĺžke okrem 300 ± 3 mm.

7.6.2.1.1. V prípade navíjača uvádzaného do činnosti pohybom popruhu sa popruh odvíja rovnakým smerom, ako je to bežné, keď je navíjač namontovaný vo vozidle.

7.6.2.1.2. Ak sa navíjače skúšajú na citlivosť na spomalenie vozidla, skúšajú sa pri uvedenom rozvinutí pozdĺž dvoch kolmých osí, ktoré sú vodorovné, ak je navíjač namontovaný vo vozidle podľa pokynov výrobcu bezpečnostných pásov. Ak táto poloha nie je stanovená, musí úrad vykonávajúci skúšku konzultovať s výrobcom bezpečnostného pásu. Jedna z týchto osí musí prebiehať v smere zvolenom technickou službou vykonávajúcou schvaľovaciu skúšku tak, aby sa dosiahli najnepriaznivejšie podmienky, pokiaľ ide o uvedenie blokovacieho mechanizmu do činnosti.

7.6.2.2. Zariadenie vhodné na skúšky uvedené v bode 7.6.2.1 je opísané v prílohe 4 k tomuto predpisu. Konštrukcia takéhoto skúšobného zariadenia musí zaisťovať, aby sa požadované zrýchlenie dosiahlo skôr, než sa z navíjača odvinie viac ako 5 mm popruhu, a aby bol pri odvíjaní dosiahnutý priemerný nárast zrýchlenia najmenej 55 g/s (7) a najviac 150 g/s pri skúšaní citlivosti na pohyb popruhu a najmenej 25 g/s a najviac 150 g/s pri skúšaní citlivosti na spomalenie vozidla.

7.6.2.3. Na účely kontroly splnenia požiadaviek bodov 6.2.5.3.1.3 a 6.2.5.3.1.4 sa navíjač musí namontovať na vodorovný stôl, ktorý sa nakláňa rýchlosťou nepresahujúcou 2 stupne za sekundu, až kým nedôjde k zablokovaniu. Skúška sa opakuje v ďalších smeroch nakláňania, aby sa zabezpečilo splnenie požiadaviek.

7.6.3. Odolnosť proti prachu

7.6.3.1. Navíjač sa vloží do skúšobnej komory opísanej v prílohe 5 k tomuto predpisu. Namontuje sa podobne orientovaný, ako pri namontovaní vo vozidle. Skúšobná komora musí obsahovať prach, ktorého zloženie je stanovené v bode 7.6.3.2. Z navíjača sa odvinie popruh s dĺžkou 500 mm a ponechá sa takto odvinutý s tým, že sa do jednej až dvoch minút po každom rozvírení prachu podrobí 10 úplným cyklom rozvinovania a navinovania. Prach sa v priebehu piatich hodín rozviruje každých 20 minút na päť sekúnd, a to pomocou stlačeného vzduchu zbaveného oleja a vlhkosti, vháňaného otvorom s priemerom 1,5 ± 0,1 mm pri manometrickom tlaku 5,5 · 105 ± 0,5 · 105 Pa.

7.6.3.2. Prach použitý pri skúške podľa bodu 7.6.3.1 musí pozostávať z približne 1 kg suchého kremeňa. Granulometrické zloženie je takéto:

a) častice, ktoré prejdú otvorom s veľkosťou 150 μm pri priemere drôtu 104 μm: 99 až 100 %;

b) častice, ktoré prejdú otvorom s veľkosťou 105 μm pri priemere drôtu 64 μm: 76 až 86 %;

c) častice, ktoré prejdú otvorom s veľkosťou 75 μm pri priemere drôtu 52 μm: 60 až 70 %.

7.6.4. Navíjacie sily

7.6.4.1. Navíjacia sila sa meria so súpravou bezpečnostného pásu nasadenou na figurínu tak, ako pri dynamickej skúške predpísanej v bode 7.7. Napätie popruhu sa zmeria čo najbližšie k bodu dotyku s figurínou (ale mimo neho), zatiaľ čo sa pás navíja rýchlosťou približne 0,6 m/min. V prípade bezpečnostného pásu so zariadením na znižovanie napnutia sa navíjacia sila a napnutie popruhu merajú, keď je toto zariadenie v prevádzkovom režime a mimo prevádzkového režimu.

7.6.4.2. Pred vykonaním dynamickej skúšky opísanej v bode 7.7 sa sediaca figurína oblečená v bavlnenej košeli nakloní smerom dopredu, až kým sa z navíjača neodvinie 350 mm popruhu, a potom sa uvoľní do pôvodnej polohy.

7.7. Dynamická skúška súpravy pásu alebo zadržiavacieho systému

7.7.1. Súprava pásu sa namontuje na vozík vybavený sedadlom a bežnými kotviacimi úchytkami vymedzenými na obrázku 1 v prílohe 6 k tomuto predpisu. Ak je však súprava pásu určená pre konkrétne vozidlo alebo konkrétne typy vozidla, vzdialenosti medzi figurínou a kotviacimi úchytkami určí technická služba vykonávajúca skúšky, a to buď podľa montážnych pokynov dodávaných s pásom, alebo podľa údajov poskytnutých výrobcom vozidla. Ak je pás vybavený zariadením na výškové nastavenie pásu, ako je vymedzené v bode 2.14.6, zariadenie musí byť umiestnené v rovnakej polohe a s pomocou rovnakých prostriedkov na jeho upevnenie ako vo vozidle.

Keď sa v takom prípade dynamická skúška vykonala pre určitý typ vozidla, nemusí sa opakovať pre iné typy vozidla, v ktorých je každý kotviaci bod vzdialený o menej ako 50 mm od zodpovedajúceho kotviaceho bodu skúšaného pásu. Výrobcovia môžu na účely skúšok alternatívne stanoviť hypotetické miesta kotviacich úchytiek, aby bol zahrnutý maximálny počet skutočných kotviacich bodov.

7.7.1.1. V prípade bezpečnostného pásu alebo zadržiavacieho systému tvoriaceho súčasť súpravy, ktorá má byť typovo schválená ako zadržiavací systém, sa bezpečnostný pás namontuje buď podľa vymedzenia v bode 7.7.1, alebo na tú časť konštrukcie vozidla, na ktorú sa zadržiavací systém bežne montuje, pričom táto časť musí byť pevne prichytená ku skúšobnému vozíku spôsobom opísaným v bodoch 7.7.1.2 až 7.7.1.6.

V prípade, že bezpečnostný pás alebo zadržiavací systém s predpínacími zariadeniami spočíva na iných komponentoch, ako sú komponenty zabudované v samotnej súprave pásov, súprava pásu sa namontuje na skúšobný vozík spoločne s ďalšími potrebnými dielmi vozidla spôsobom predpísaným v bodoch 7.7.1.2 až 7.7.1.6.

Alternatívne, v prípade, že sa tieto zariadenia nemôžu skúšať na skúšobnom vozíku, môže výrobca preukázať bežnou skúškou čelným nárazom pri rýchlosti 50 km/hod v súlade s postupom podľa normy ISO 3560 (1975), že zariadenie vyhovuje požiadavkám tohto predpisu.

7.7.1.2. Metóda použitá na zaistenie vozidla pri skúške nesmie viesť k zosilneniu ukotvenia sedadiel alebo kotviacich úchytiek bezpečnostných pásov ani k zmenšeniu normálnej deformácie konštrukcie. Nesmie byť prítomná žiadna predná časť vozidla, ktorá by mohla obmedzením pohybu figuríny (s výnimkou chodidla) smerom dopredu znížiť zaťaženie pôsobiace počas skúšky na zadržiavací systém. Vylúčené časti konštrukcie sa môžu nahradiť súčasťami rovnocennej pevnosti za predpokladu, že nebránia pohybu figuríny dopredu.

7.7.1.3. Zaisťovacie zariadenie sa považuje za vyhovujúce, ak nevyvolá žiadny účinok na oblasť rozprestierajúcu sa po celej šírke konštrukcie a ak je vozidlo alebo konštrukcia vpredu zablokovaná alebo znehybnená vo vzdialenosti minimálne 500 mm meranej od kotviacich úchytiek zadržiavacieho systému. Vzadu sa konštrukcia zaistí v dostatočnej vzdialenosti za kotviacimi úchytkami tak, aby boli splnené požiadavky bodu 7.7.1.2.

7.7.1.4. Sedadlá vozidla sa namontujú a umiestnia do polohy na riadenie zvolenej technickou službou vykonávajúcou schvaľovacie skúšky tak, aby sa vytvorili najnepriaznivejšie podmienky, pokiaľ ide o pevnosť, zlučiteľné s inštalovaním figuríny vo vozidle. Polohy sedadiel sa uvedú v protokole. Operadlo sedadla, ak je jeho sklon nastaviteľný, musí byť zablokované podľa špecifikácie výrobcu, alebo v prípade, že výrobca špecifikáciu neposkytol, musí byť nastavené na skutočný uhol operadla sedadla, čo možno najbližšie k hodnote 25° v prípade vozidiel kategórií M1 a N1 a čo možno najbližšie k hodnote 15° v prípade všetkých ostatných kategórií vozidiel.

7.7.1.5. Pri posudzovaní požiadaviek stanovených v bodoch 6.4.1.4.1 a 6.4.1.4.1.1 sa sedadlo umiestni do najprednejšej jazdnej polohy primeranej rozmerom figuríny.

7.7.1.6. Pri posudzovaní požiadaviek stanovených v bodoch 6.4.1.4.1 a 6.4.1.4.1.2 sa sedadlo nastaví takto:

7.7.1.6.1. V prípade predných sedadiel pre cestujúcich: cestujúci vpredu musí byť v najprednejšej cestovnej polohe podľa rozmerov figuríny. Polohy sedadiel sa uvedú v protokole.

7.7.1.6.2. V prípade zadných sedadiel: pri každej skúšobnej polohe cestujúcich sediacich na zadných sedadlách sa za polohu skúšaného miesta na sedenie považuje umiestnenie do bodu R sedadiel. Ak sa dá operadlo sedadla nastaviť, uhol operadla by sa mal nastaviť pomocou trojrozmerného mechanizmu na určenie bodu „H“ (mechanizmus 3-D H) tak, aby sa uhol trupu čo najviac približoval k hodnote 10°. Miesto na sedenie pred skúšaným miestom na sedenie sa nastaví do strednej polohy rozsahu nastavenia a výšky alebo do najbližšej polohy blokovania. Ak sa dá operadlo tohto sedadla nastaviť, uhol operadla by sa mal nastaviť pomocou mechanizmu 3-D H tak, aby sa uhol trupu čo najviac približoval k hodnote 10°. To sa môže preukázať obrysom v systéme CAD alebo výkresom znázorňujúcim situáciu vo vozidle.

7.7.1.7. Ak sa tieto zariadenia nemôžu skúšať na skúšobnom vozíku, môže výrobca alternatívne k bodom 7.7.1.5 a 7.7.1.6 bežnou skúškou čelným nárazom pri rýchlosti 50 km/hod v súlade s postupom podľa normy ISO 3560:2013 preukázať, že zariadenie spĺňa požiadavky tohto predpisu.

7.7.1.8. Všetky sedadlá každej skupiny sedadiel sa skúšajú súčasne.

7.7.1.9. Dynamické skúšky systému postrojových pásov sa vykonávajú bez (súpravy) rozkrokových popruhov, ak také existujú.

7.7.2. Súprava pásu sa pripevní k figuríne zobrazenej v prílohe 7 tohto predpisu takto: medzi chrbát figuríny a operadlo sedadla sa vloží doska s hrúbkou 25 mm. Pás sa potom pevne prispôsobí figuríne. Doska sa následne odstráni tak, aby sa figurína v celej dĺžke chrbta dotýkala operadla sedadla. Vykoná sa kontrola s cieľom zabezpečiť, aby v dôsledku spôsobu zapadnutia dvoch častí pracky nevzniklo riziko zníženia spoľahlivosti uzamknutia.

7.7.3. Voľné konce popruhov musia presahovať dostatočne ďaleko za nastavovacie zariadenia, aby bol možný preklz.

7.7.4. Spomaľovacie alebo zrýchľovacie zariadenia

Žiadateľ si môže vybrať jedno z týchto dvoch zariadení:

7.7.4.1. Spomaľovacie skúšobné zariadenie

Vozík sa uvedie do pohybu tak, aby v okamihu nárazu bola jeho voľná jazdná rýchlosť 50 km/h ± 1 km/h a aby figurína pritom zostala stabilná. Brzdná dráha vozíka musí byť 40 cm ± 5 cm. Vozík musí počas spomaľovania zostať v horizontálnej polohe. Spomaľovanie vozíka sa dosiahne použitím prístroja opísaného v prílohe 6 k tomuto predpisu alebo akéhokoľvek iného zariadenia, ktoré poskytuje rovnocenné výsledky. Toto zariadenie musí spĺňať nižšie uvedené výkonnostné požiadavky.

Krivka spomaľovania vozíka zaťaženého inertnými závažiami na výslednú hodnotu 455 kg ± 20 kg v prípade skúšok bezpečnostných pásov a na hodnotu 910 kg ± 40 kg v prípade skúšok zadržiavacích systémov, pričom menovitá hmotnosť vozíka a konštrukcie vozidla je 800 kg, musí ležať vo vyšrafovanej oblasti grafu v prílohe 8. V prípade potreby je možné menovitú hmotnosť vozíka s pripevnenou konštrukciou vozidla zvyšovať po prírastkoch 200 kg, pričom v takomto prípade sa pridáva na každý prírastok ďalšie inertné závažie s hmotnosťou 28 kg. Celková hmotnosť vozíka, konštrukcie vozidla a inertných závaží sa v žiadnom prípade nesmie líšiť od menovitej hmotnosti pre kalibračné skúšky o viac než ± 40 kg. Počas kalibrácie brzdiaceho zariadenia musí byť rýchlosť vozíka 50 km/h ± 1 km/h a brzdná dráha 40 cm ± 2 cm.

7.7.4.2. Zrýchľovacie skúšobné zariadenie

Vozík sa poháňa tak, aby jeho celková zmena rýchlosti ΔV bola 51 km/h km/h. Vozík musí počas zrýchľovania zostať v horizontálnej polohe. Zrýchlenie vozíka sa dosiahne pomocou prístroja, ktorý spĺňa tieto požiadavky:

krivka zrýchlenia vozíka zaťaženého inertnými závažiami musí zostať vo vyšrafovanej oblasti grafu v prílohe 8 a ležať nad úsekom vymedzeným súradnicami 10 g, 5 ms a 20 g, 10 ms. Určí sa začiatok nárazu (T0) podľa normy ISO 17 373 (2005) pre úroveň zrýchlenia 0,5 g. V žiadnom prípade sa celková hmotnosť vozíka a konštrukcie vozidla a inertné závažia nesmú líšiť od menovitej hmotnosti pre kalibračné skúšky o viac než ± 40 kg. Počas kalibrácie zrýchľovacieho zariadenia musí celková zmena rýchlosti vozíka ΔV byť 51 km/h km/h.

Napriek splneniu uvedených požiadaviek technická služba použije hmotnosť vozíka (vybaveného svojimi sedadlami) uvedenú v bode 1 prílohy 6, ktorá je vyššia ako 380 kg.

7.7.5. Bezprostredne pred nárazom sa odmeria rýchlosť vozíka (len pre spomalené vozíky na výpočet brzdnej dráhy), zrýchlenie alebo spomalenie vozíka, posun figuríny dopredu a rýchlosť pohybu hrudníka figuríny pri posunutí o 300 mm.

Zmena rýchlosti sa vypočíta integráciou zaznamenaného zrýchlenia alebo spomalenia vozíka.

Vzdialenosť na dosiahnutie prvej zmeny rýchlosti vozíka 50 km/h km/h sa môže vypočítať dvojitou integráciou zaznamenaného spomalenia vozíka.

7.7.6. Po náraze sa súprava pásu alebo zadržiavací systém a jeho pevné časti musia vizuálne prekontrolovať bez rozopnutia pracky, aby sa zistilo, či nedošlo k zlyhaniu alebo zlomeniu. V prípade zadržiavacích systémov sa po skúške rovnako overí, či časti konštrukcie vozidla spojené s vozíkom neboli viditeľne trvalo deformované. Ak došlo k nejakej takejto deformácii, musí sa k nej prihliadnuť pri výpočtoch vykonávaných podľa ustanovení bodu 6.4.1.4.1.

7.7.7. Ak sa však uvedené skúšky uskutočnili pri vyššej rýchlosti a/alebo ak krivka zrýchlenia presiahla hornú úroveň vyšrafovanej plochy a bezpečnostný pás spĺňa požiadavky, skúška sa považuje za uspokojivú.

7.8. Skúška rozopínania pracky

7.8.1. Pri tejto skúške sa použijú súpravy pásov alebo zadržiavacie zariadenia, ktoré už boli podrobené dynamickej skúške podľa bodu 7.7.

7.8.2. Súprava pásu sa odmontuje zo skúšobného vozíka bez rozopnutia pracky. Na pracku sa pôsobí zaťažením priamym ťahom cez popruhy, ktoré sú k nej upevnené, tak, aby všetky popruhy boli vystavené účinkom sily daN (kde „n“ je počet popruhov pripojených na zapnutú pracku). V prípade, keď je pracka pripevnená k pevnej časti, musí zaťaženie pôsobiť pod rovnakým uhlom, ako je uhol zvieraný prackou a pevnou časťou počas dynamickej skúšky. Na geometrický stred tlačidla na rozopnutie pracky sa pôsobí silou pozdĺž stanovenej osi, rovnobežne so smerom počiatočného pohybu tlačidla, pri rýchlosti 400 ± 20 mm/min. Pri pôsobení sily potrebnej na rozopnutie pracky musí byť pracka uchytená na pevnej podpere. Vyššie uvedená hodnota zaťaženia nesmie presiahnuť medznú hodnotu podľa bodu 6.2.2.5. Dotyková plocha skúšobného zariadenia musí mať guľový tvar s polomerom 2,5 mm ± 0,1 mm a leštený kovový povrch.

7.8.3. Zmeria sa sila potrebná na rozopnutie pracky a zároveň sa zaznamená akékoľvek zlyhanie.

7.8.4. Po skúške rozopínania pracky sa vykoná kontrola súčastí súpravy pásu alebo zadržiavacieho zariadenia, ktoré boli podrobené skúškam predpísaným v bode 7.7 a rozsah poškodenia, ktoré utrpela súprava pásu alebo zadržiavacie zariadenie počas dynamickej skúšky, sa zaznamená do protokolu o skúške.

7.9. Ďalšie skúšky bezpečnostných pásov s predpínacími zariadeniami

7.9.1. Kondicionovanie

Predpínacie zariadenie sa môže oddeliť od skúšaného bezpečnostného pásu a uchovávať počas 24 hodín pri teplote 60 ± 5 °C. Potom sa teplota na dve hodiny zvýši na 100 ± 5 °C. Následne sa toto zariadenie uloží na 24 hodín pri teplote – 30 ± 5 °C. Po vybratí z klimatizačnej komory sa zariadenie zohreje na teplotu okolia. Ak bolo zariadenie predtým oddelené od bezpečnostného pásu, znovu sa k nemu pripojí.

7.10. Skúšobný protokol

7.10.1. V skúšobnom protokole sa zaznamenajú výsledky všetkých skúšok predpísaných v bode 7, a najmä:

a) typ zariadenia použitého na skúšku (zariadenie na skúšku zrýchlením alebo zariadenie na skúšku spomalením);

b) celková zmena rýchlosti;

c) rýchlosť vozíka bezprostredne pred nárazom, len pre vozíky na skúšku spomalením;

d) krivka zrýchlenia alebo spomalenia počas každej zmeny rýchlosti vozíka;

e) maximálne posunutie figuríny vpred;

f) poloha pracky pri skúške, ak je meniteľná,

g) sila potrebná na rozopnutie pracky;

h) akékoľvek zlyhanie alebo zlomenie;

i) v prípade akéhokoľvek zadržiavacieho systému s výnimkou zadržiavacieho systému vodiča by mala technická služba v tomto protokole vyhodnotiť obrys kontaktu vo vzťahu k pohybu figuríny v saniach.

Ak na základe uplatnenia bodu 7.7.1 neboli rešpektované kotviace úchytky predpísané v prílohe 6 k tomuto predpisu, v skúšobnom protokole sa opíše spôsob namontovania súpravy pásu alebo zadržiavacieho systému a presne sa uvedú dôležité rozmery a uhly.

8. POŽIADAVKY TÝKAJÚCE SA MONTÁŽE VOVOZIDLE

8.1. Vybavenie pre bezpečnostný pás a zadržiavacie systémy

8.1.1. S výnimkou sedadiel, ktoré sa používajú len vtedy, keď vozidlo stojí, sedadlá vozidiel kategórií M1, M2 [triedy III alebo B (8)], M3 (triedy III alebo B) a N musia byť vybavené bezpečnostnými pásmi alebo zadržiavacími systémami, ktoré spĺňajú požiadavky tohto predpisu.

Zmluvné strany, ktoré uplatňujú tento predpis, môžu požadovať montáž bezpečnostných pásov vo vozidlách kategórií M2 a M3, ktoré patria do triedy II.

Po namontovaní musia bezpečnostné pásy a/alebo zadržiavacie systémy vo vozidlách triedy I, II alebo A, ktoré patria do kategórie M2 alebo M3, spĺňať požiadavky tohto predpisu.

Zmluvné strany môžu na základe vnútroštátnych právnych predpisov povoliť montáž bezpečnostných pásov alebo zadržiavacích systémov iných ako sú tie, na ktoré sa vzťahuje tento predpis, ak sú určené na používanie ľuďmi so zdravotným postihnutím.

Ustanovenia tohto predpisu sa nevzťahujú na zadržiavacie systémy, ktoré sú v súlade s ustanoveniami prílohy 8 k predpisu č. 107 v znení série zmien 02.

Vozidlá triedy I alebo A, ktoré patria do kategórie M2 alebo M3, môžu byť vybavené bezpečnostnými pásmi a/alebo zadržiavacími systémami spĺňajúcimi požiadavky tohto predpisu.

Zadržiavacími systémami zahŕňajúcimi pružné zariadenie na výškové nastavenie pásu na ramene (bod 2.14.7) môžu byť vybavené iba vozidlá patriace do kategórie M2 alebo M3.

8.1.2. Pre všetky miesta na sedenie, pre ktoré sa vyžaduje montáž bezpečnostných pásov alebo zadržiavacích systémov, sa musia použiť tie typy bezpečnostných pásov alebo zadržiavacích systémov, ktoré sú uvedené v prílohe 16 [s ktorými sa nemôžu použiť ani navíjače bez blokovania (bod 2.14.1), ani navíjače s ručným odblokovaním (bod 2.14.2)]. Na všetkých miestach na sedenie, pre ktoré sú v prílohe 16 predpísané brušné pásy typu B, je dovolené používať brušné pásy typu Br3 s výnimkou prípadov, keď sa pri bežnom zapnutí pracky navinú do takej miery, že sa značne zníži pohodlie cestujúcich.

8.1.2.1. Avšak pre krajné miesta na sedenie (iné ako predné) v prípade vozidiel kategórie N1, ktoré sú znázornené v prílohe 16 a označené symbolom Ø, je povolená montáž brušných pásov typu Br4m alebo Br4Nm, ak existuje priechod medzi sedadlom a najbližšou bočnou stenou vozidla určený na to, aby umožnil cestujúcim prístup do iných častí vozidla. Priestor medzi sedadlom a bočnou stenou sa považuje za priechod, ak je vzdialenosť medzi bočnou stenou, keď sú všetky dvere zatvorené, a vertikálnou pozdĺžnou rovinou prechádzajúcou osou príslušného sedadla, meraná v bode R kolmo na strednú pozdĺžnu rovinu vozidla, väčšia než 500 mm.

8.1.3. Ak bezpečnostné pásy nie sú predpísané, môžu sa podľa voľby výrobcu poskytnúť bezpečnostné pásy alebo zadržiavací systém akéhokoľvek typu, ktorý spĺňa požiadavky tohto predpisu. V prípade miest na sedenie, pre ktoré sú v prílohe 16 predpísané brušné pásy, sa môžu ako alternatíva k brušným pásom poskytnúť pásy typu A povolené v prílohe 16.

8.1.4. V prípade trojbodových pásov vybavených navíjačmi musí aspoň jeden navíjač pôsobiť na diagonálny popruh.

8.1.5. S výnimkou prípadu vozidiel kategórie M1 sa môže namiesto navíjača typu 4 (bod 2.14.4) povoliť navíjač s núdzovým blokovaním typu 4N (bod 2.14.5), ak sa ku spokojnosti služieb zodpovedných za skúšky preukáže, že montáž navíjača typu 4 by nebola praktická

8.1.6. V prípade predných krajných a predných stredných sedadiel znázornených v prílohe 16 a označených symbolom * sa brušné pásy typu stanoveného v uvedenej prílohe považujú za dostatočné, ak je čelné sklo umiestnené mimo referenčnej oblasti vymedzenej v prílohe 1 k predpisu č. 21.

Pokiaľ ide o bezpečnostné pásy, čelné sklo sa považuje za súčasť referenčnej oblasti, ak môže podľa metódy opísanej v prílohe 1 k predpisu č. 21 prísť do statického kontaktu so skúšobným zariadením.

8.1.7. Pre všetky miesta na sedenie označené v prílohe 16 symbolom ߦ, sa musia poskytnúť trojbodové pásy typu určeného v prílohe 16, pokiaľ nie je splnená niektorá z nasledujúcich podmienok, pričom v takom prípade sa pre ne môžu poskytnúť dvojbodové pásy typu špecifikovaného v prílohe 16.

8.1.7.1. bezprostredne pred nimi sa nachádza sedadlo alebo iná časť vozidla spĺňajúca požiadavky bodu 3.5 doplnku 1 k predpisu č. 80; alebo

8.1.7.2. žiadna časť vozidla sa nenachádza v referenčnej oblasti, ani sa pri pohybe vozidla nemôže dostať do referenčnej oblasti, alebo

8.1.7.3. časti vozidla v uvedenej referenčnej oblasti spĺňajú požiadavky na pohltenie energie definované v doplnku 6 k predpisu č. 80.

8.1.8. Každé miesto na sedenie pre cestujúceho, ktoré je vybavené čelným airbagom, musí byť označené výstrahou varujúcou pred použitím dozadu smerujúceho detského zadržiavacieho systému na takomto mieste na sedenie. Tieto informácie musia pozostávať minimálne zo štítka s jasnými výstražnými piktogramami:

Štítok musí mať celkové rozmery najmenej 120 × 60 mm alebo ekvivalentný rozmer.

Znázornený štítok sa môže upraviť tak, aby bolo jeho usporiadanie odlišné od uvedeného príkladu; jeho obsah však musí spĺňať uvedené požiadavky.

8.1.9. V prípade čelného airbagu na prednom sedadle pre cestujúceho sa musí výstraha trvale pripevniť na každú stranu prednej slnečnej clony cestujúceho v takej polohe, aby bola bez ohľadu na polohu slnečnej clony vždy viditeľná najmenej jedna výstraha. Alternatívne sa jedna výstraha umiestni na viditeľnú stranu sklopenej slnečnej clony a druhá na strechu za clonou tak, aby bola vždy viditeľná aspoň jedna výstraha. Výstražný štítok nesmie byť možné z clony a zo strechy ľahko odstrániť bez toho, aby nedošlo k zrejmému a jasne viditeľnému poškodeniu clony alebo strechy vo vnútri vozidla.

Ak vozidlo nemá slnečnú clonu alebo strechu, výstražný štítok sa umiestni na mieste, na ktorom bude vždy viditeľný.

V prípade čelného airbagu pre ostatné sedadlá vo vozidle sa musí výstraha nachádzať priamo pred príslušným sedadlom a musí byť pre osobu montujúcu na toto sedadlo detské zadržiavacie zariadenie smerujúce dozadu vždy zreteľne viditeľná. Požiadavky tohto bodu a bodu 8.1.8 sa nevzťahujú na miesta na sedenie vybavené zariadením, ktoré automaticky deaktivuje súpravu čelného airbagu v prípade, že je namontované akékoľvek detské zadržiavacie zariadenie umiestnené proti smeru jazdy.

8.1.10. Podrobné informácie poukazujúce na túto výstrahu musia byť uvedené v príručke majiteľa vozidla; pričom sa musí uviesť minimálne nasledujúci text vo všetkých úradných jazykoch krajiny alebo krajín, v prípade ktorých by sa dalo odôvodnene očakávať, že tam vozidlo bude zaevidované (napr. na území Európskej únie, v Japonsku, v Ruskej federácii alebo na Novom Zélande atď.), ktorý musí uvádzať aspoň toto:

„Na sedadle chránenom spredu AKTIVOVANÝM AIRBAGOM NIKDY nepoužívajte detské zadržiavacie zariadenie umiestnené proti smeru jazdy, inak môže dôjsť k USMRTENIU alebo k VÁŽNEMU PORANENIU DIEŤAŤA.“

Tento text musí byť doplnený zobrazením výstražného štítku, ktorý sa nachádza vo vozidle. Tieto informácie sa musia dať v príručke majiteľa vozidla ľahko nájsť (napr. v podobe špecifického odkazu na informácie vytlačené na prvej strane, identifikačnej záložky alebo samostatnej príručky atď.).

Požiadavky tohto bodu sa nevzťahujú na vozidlá, v ktorých sú všetky miesta na sedenie vybavené zariadením, ktoré automaticky deaktivuje súpravu čelných airbagov v prípade, že je namontované akékoľvek detské zadržiavacie zariadenie umiestnené proti smeru jazdy.

8.1.11. V prípade sedadiel, ktoré je možné otočiť alebo umiestniť do iných smerov na účely použitia v čase, keď vozidlo nie je v pohybe, sa v súlade s týmto predpisom požiadavky bodu 8.1.1 vzťahujú len na také smerovanie sedadla, ktoré je určené na bežné používanie pri pohybe vozidla po ceste.

8.2. Všeobecné požiadavky

8.2.1. Bezpečnostné pásy, zadržiavacie systémy a detské zadržiavacie systémy ISOFIX, ako aj detské zadržiavacie systémy typu i-Size podľa doplnku 3 k prílohe 17 sa pripevnia ku kotviacim úchytkám a v prípade detských zadržiavacích systémov typu i-Size podoprú kontaktnou plochou podlahy vozidla, ktoré z hľadiska konštrukcie, rozmeru, počtu kotviacich úchytiek a požiadaviek na pevnosť spĺňajú špecifikácie predpisu č. 14 alebo predpisu č. 145.

8.2.2. Bezpečnostné pásy, zadržiavacie systémy a detské zadržiavacie systémy odporúčané výrobcom podľa doplnku 3 k prílohe 17 musia byť namontované tak, aby v prípade nehody uspokojivo fungovali a znižovali riziko poranenia tela. Predovšetkým sa musia namontovať tak, aby:

8.2.2.1. popruhy nemohli dostať do polohy, v ktorej by mohli ohroziť používateľa;

8.2.2.2. sa minimalizovalo nebezpečenstvo, že sa správne založený pás zošmykne z ramena používateľa v dôsledku jeho pohybu dopredu;

8.2.2.3. sa minimalizovalo riziko poškodenia popruhu pri styku s ostrými časťami vozidla alebo konštrukcie sedadla a s detskými zadržiavacími systémami odporúčanými výrobcom podľa doplnku 3 k prílohe 17;

8.2.2.4. každý bezpečnostný pás poskytnutý pre každé miesto na sedenie musí byť skonštruovaný a namontovaný tak, aby bol pripravený na použitie. Okrem toho, v prípadoch, keď je možné celé sedadlo alebo podušku sedadla a/alebo operadlo sedadla poskladať tak, aby umožnilo prístup k zadnej časti vozidla alebo k nákladnému alebo batožinovému priestoru, po sklopení a vrátení sedadiel do ich sedacej polohy musia byť bezpečnostné pásy týchto sedadiel prístupné na použitie alebo na jednoduché vybratie spod sedadla alebo spoza neho jednou osobou, podľa pokynov v príručke pre používateľov motorového vozidla, bez toho, aby takáto osoba mala školenie alebo prax;

8.2.2.5. technická služba overí, či s jazýčkom pracky spočívajúcim v pracke: 8.2.2.5.1. možná voľnosť pásu nebráni správnej montáži detských zadržiavacích systémov odporúčaných výrobcom a 8.2.2.5.2. sa v prípade trojbodových pásov môže v brušnej časti pásu vonkajším napätím pôsobiacim v diagonálnej časti pásu vyvinúť napätie najmenej 50 N, a to keď je pás založený: a) na figuríne 10 ročného dieťaťa, ako je špecifikované v doplnku 1 k prílohe 8 k predpisu č. 44 a stanovené v súlade s doplnkom 4 k prílohe 17 k tomuto predpisu; alebo b) na fixačnom prostriedku špecifikovanom na obrázku 1 doplnku 1 k prílohe 17 k tomuto predpisu pre sedadlá, ktoré umožňujú montáž detského zadržiavacieho zariadenia univerzálnej kategórie.

8.3. Osobitné požiadavky na pevné časti zabudované do bezpečnostných pásov alebo zadržiavacích systémov

8.3.1. Pevné časti, ako sú pracky, nastavovacie zariadenia a pripevňovacie kovania, nesmú zvyšovať riziko úrazu používateľa ani ostatných cestujúcich vozidla v prípade nehody.

8.3.2. Zariadenie na uvoľnenie pracky musí byť pre používateľa jasne viditeľné a musí byť v jeho dosahu, pričom musí byť konštrukčne navrhnuté tak, aby nebolo možné rozopnúť ho neúmyselne alebo náhodne. Pracka musí byť tiež umiestnená v takej polohe, aby bola pre záchrancu, ktorý potrebuje používateľa v stave núdze vyslobodiť, ľahko prístupná.

Pracka sa musí namontovať tak, aby ju v stave, keď nie je zaťažená, aj v stave, keď je zaťažená hmotnosťou používateľa, mohol používateľ rozopnúť jediným jednoduchým pohybom ruky v jednom smere.

V prípade bezpečnostných pásov alebo zadržiavacích systémov pre predné krajné miesta na sedenie okrem postrojových pásov musí byť tiež možné pracku rovnakým spôsobom zapnúť.

Je potrebné vykonať kontrolu, aby sa zabezpečilo, že v prípade, že pracka je sa dotýka používateľa, nie je šírka kontaktnej plochy menšia ako 46 mm.

Je potrebné vykonať kontrolu, aby sa zabezpečilo, že v prípade, že pracka sa dotýka používateľa, kontaktná plocha spĺňa požiadavky bodu 6.2.2.1 tohto predpisu.

8.3.3. Keď je pás nasadený, musí sa buď nastaviť samočinne tak, aby používateľovi vyhovoval, alebo musí byť riešený tak, aby ručné nastavovacie zariadenie bolo pre sediaceho používateľa ľahko dostupné a dalo sa pohodlne a ľahko používať. Rovnako musí dovoľovať utiahnutie pásu jednou rukou tak, aby sa prispôsobil telesným rozmerom používateľa a polohe sedadla vo vozidle.

8.3.4. Bezpečnostné pásy alebo zadržiavacie systémy so zabudovanými navíjačmi musia byť namontované tak, aby navíjače mohli správne fungovať a účinne navíjať popruh. V prípade zariadenia na nastavenie pásu a pružného zariadenia na výškové nastavenie pásu na ramene sa aspoň v ich najvyššej a najnižšej polohe skontroluje, či navíjač po zapnutí pásu automaticky prispôsobí popruh ramenu príslušnej osoby, ako aj to, či sa jazyk pracky v prípade odopnutia pracky navinie.

8.3.5. Aby používatelia vozidla boli informovaní o opatreniach týkajúcich sa prepravy detí, vozidlá kategórií M1, M2, M3 a N1 musia spĺňať požiadavky na informácie stanovené v prílohe 17. Každé vozidlo kategórie M1 musí byť vybavené miestami upevnenia ISOFIX v súlade s príslušnými ustanoveniami predpisu č. 14 alebo predpisu č. 145.

Prvé miesto upevnenia ISOFIX musí umožňovať montáž aspoň jedného z troch dopredu smerujúcich fixačných prostriedkov vymedzených v doplnku 2 k prílohe 17; druhé miesto upevnenia ISOFIX musí umožňovať montáž aspoň jedného fixačného prostriedku smerujúceho dozadu vymedzeného v doplnku 2 k prílohe 17. Pokiaľ nie je vzhľadom na konštrukciu vozidla možné namontovať v druhom rade sedadiel dozadu smerujúci fixačný prostriedok, je v prípade tohto druhého miesta upevnenia ISOFIX povolená montáž jedného fixačného prostriedku na ktoromkoľvek mieste vo vozidle.

8.3.6. Každé miesto na sedenie typu i-Size musí umožňovať montáž fixačného prostriedku detského zadržiavacieho systému ISOFIX „ISO/F2X“, „ISO/R2“ a posudzovaného objemu na montáž podpernej nohy podľa doplnku 2 k prílohe 17, ako aj fixačného prostriedku zvýšeného sedadla „ISO/B2“ podľa doplnku 5 k prílohe 17, bez ukotvení ISOFIX (pozri detail B). Musí byť možné súčasne obsadiť všetky miesta na sedenie typu i-Size. To sa považuje za preukázané, keď sú vertikálne stredné roviny jednotlivých susediacich miest navzájom vzdialené aspoň 440 mm.

8.4. Vybavenie pre signalizátor nezapnutého bezpečnostného pásu

8.4.1. Požiadavky na konkrétne miesta na sedenie a výnimky

8.4.1.1. Miesto na sedenie vodiča vo vozidlách kategórií M a N (9), ako aj miesta na sedenie cestujúcich na sedadlách v rovnakom rade ako sedadlo vodiča vo vozidlách kategórií M a N musia byť vybavené signalizátorom nezapnutého bezpečnostného pásu, ktorý spĺňa požiadavky bodu 8.4.3.

8.4.1.2. Všetky miesta na sedenie v zadnom(-ých) rade(-och) sedadiel vozidiel kategórií M1 a N1 (9) musia byť vybavené signalizátorom nezapnutého bezpečnostného pásu, ktorý spĺňa požiadavky bodu 8.4.4.

Ak výrobca vozidla vybaví systémom signalizácie nezapnutého bezpečnostného pásu sedadlo umiestnené v zadnom rade vozidla inej kategórie, možno tento systém schváliť podľa tohto predpisu.

8.4.1.3. Signalizátor nezapnutého bezpečnostného pásu nie je povinný v prípade sklápacích sedadiel (t. j. zvyčajne sklopených a určených na príležitostné používanie, napr. sklápateľných sedadiel pre posádku v autobusoch a autokaroch), ani v prípade miest na sedenie vybavených pásmi typu S (vrátane postrojového pásu).

Bez ohľadu na ustanovenia bodov 8.4.1.1 a 8.4.1.2 sa signalizátory nezapnutého bezpečnostného pásu nevyžadujú ani v prípade zadných sedadiel sanitiek, pohrebných vozidiel a obytných automobilov, a ani v prípade všetkých sedadiel vozidiel používaných na prepravu telesne postihnutých osôb, vozidiel určených na používanie ozbrojenými silami, civilnou obranou, hasičským zborom a silami zodpovednými za udržiavanie verejného poriadku.

8.4.2. Všeobecné požiadavky

8.4.2.1. Vizuálna výstraha

8.4.2.1.1. Vizuálna výstraha musí byť umiestnená tak, aby ju vodič za denného svetla a počas noci mohol ľahko vidieť, rozoznať a odlíšiť od iných výstrah.

8.4.2.1.2. Vizuálnou výstrahou je súvisle alebo prerušovane svietiaca kontrolka.

8.4.2.2. Zvuková výstraha

8.4.2.2.1. Zvuková výstraha pozostáva zo súvislého alebo prerušovaného (prerušenie nesmie presiahnuť 1 sekundu) zvukového signálu alebo súvislej hlasovej informácie. Ak sa používa hlasová informácia, výrobca musí zabezpečiť, aby sa pri výstrahe mohli použiť jazyky trhu, na ktorý sa má vozidlo uviesť.

8.4.2.2.2. Vodič musí byť schopný zvukovú výstrahu ľahko rozoznať.

8.4.2.3. Výstraha prvej úrovne

8.4.2.3.1. Výstrahou prvej úrovne je minimálne vizuálna výstraha aktivovaná na 30 sekúnd alebo dlhšie pre miesta na sedenie, na ktoré sa vzťahuje bod 8.4.1.1, a na 60 sekúnd alebo dlhšie pre miesta na sedenie, na ktoré sa vzťahuje bod 8.4.1.2, keď bezpečnostný pás ktoréhokoľvek sedadla nie je zapnutý a je zapnutý kľúč zapaľovania alebo aktivovaný hlavný ovládací spínač.

8.4.2.3.2. Výstraha prvej úrovne môže byť prerušená keď:

i) žiadny z bezpečnostných pásov, ktorý spustil výstrahu, nie je odopnutý, alebo

ii) sedadlo alebo sedadlá, ktoré spustili výstrahu, už nie je (sú) obsadené.

8.4.2.3.3. Aktivácia výstrahy prvej úrovne sa skúša podľa skúšobného postupu stanoveného v bode 1 prílohy 18.

8.4.2.4. Výstraha druhej úrovne

8.4.2.4.1. Výstrahou druhej úrovne je vizuálny a zvukový signál aktivovaný aspoň na 30 sekúnd, do ktorých sa nepočíta čas, počas ktorého sa výstraha môže vypnúť na najviac 3 sekundy, keď je splnená aspoň jedna z nasledujúcich podmienok alebo akákoľvek kombinácia týchto podmienok podľa voľby výrobcu, stanovených v bodoch 8.4.2.4.1.1 až 8.4.2.4.1.3. Výstraha druhej úrovne má prednosť pred výstrahou prvej úrovne,